amanoisuno/poetBack huggingface dataset:
翠孤至渚宮寄座主相公 曹鄴 
萬里一孤舟，春行夏方到。骨肉盡單羸，沈憂滿懷抱。羈孤相對泣，性命不相保。開戶山鼠驚，蟲聲亂秋草。白菌緣屋生，黃蒿擁籬倒。對此起長嗟，芳年亦須老。恩門爲宰相，出入用天道。忽於摧落間，收得青松操。全家到江陵，屋虛風浩浩。中腸自相伐，日夕如寇盜。其下有孤姪，其上有孀嫂。黃糧賤於土，一飯常不飽。天斜日光薄，地濕蟲呌噪。惟恐道忽消，形容益枯槁。古人於黃雀，豈望白環報。奉荅恩地恩，何慙以誠告。
早秋宿田舍 曹鄴 
澗草疎疎螢火光，山月朗朗楓樹長。南村犢子夜聲急，應是欄邊新有霜。
旅次岳陽寄京中親故 曹鄴  洞庭湖
君山南面浪連天，一客愁心兩處懸。身逐片帆歸楚澤，魂隨流水向秦川。月回浦北千尋雪，樹出湖東幾點煙。更欲登樓向西望，北風催上洞庭船。
題舒鄉 曹鄴  洞庭湖
功名若及鴟夷子，必擬將舟泛洞庭。柳色湖光好相待，我心非醉亦非醒。
碧尋宴上有懷知己 曹鄴 
荻花蘆葉滿溪流，一簇笙歌在水樓。金管曲長人盡醉，玉簪恩重獨生愁。女蘿力弱難逢地，桐樹心孤易感秋。莫怪當歡却惆悵，全家欲上五湖舟。
從天平節度使遊平流園 曹鄴 
池塘靜於寺，俗事不到眼。下馬如在山，令人忽疎散。明公有高思，到此遂長返。乘興挈一壺，折荷以爲盞。入竹藤似虵，侵牆水成蘚。幽鳥不識人，時來拂冠冕。沿流路若窮，及行路猶遠。洞中已云夕，洞口天未晚。自憐不羈者，寫物心常簡。飜愁此興多，引得嵇康嬾。
故人寄茶 曹鄴 
劍外九華英，緘題下玉京。開時微月上，碾處亂泉聲。半夜招僧至，孤吟對月烹。碧沈霞脚碎，香泛乳花輕。六腑睡神去，數朝詩思清。月餘不敢費，留伴肘書行。
東武吟 曹鄴 
心如山上虎，身若倉中鼠。惆悵倚市門，無人與之語。夜宴李將軍，欲望心相許。何曾聽我言，貪謔邯鄲女。獨上黃金臺，淒涼淚如雨。
薊北門行 曹鄴 
長河凍如石，征人夜中戍。但恐筋力盡，敢憚將軍遇。古來死未歇，白骨礙官路。豈無一有功，可以高其墓。親戚牽衣泣，悲號自相顧。死者雖無言，那堪生者悟。不如無手足，得見齒髪暮。乃知七尺軀，却是速死具。
金井怨 曹鄴 
西風吹急景，美人照金井。不見面上花，却恨井中影。
姑蘇臺 曹鄴 
南宮酒未銷，又宴姑蘇臺。美人和淚去，半夜閶門開。相對正歌舞，笑中聞鼓鼙。星散九重門，血流十二街。一去成萬古，臺盡人不回。時聞野田中，拾得黃金釵。
寄監察從兄 曹鄴 
我祖居鄴地，鄴人識文星。此地星已落，兼無古時城。古風既無根，千載難重生。空留建安書，傳說七子名。賤子生桂州，桂州山水清。自覺心貌古，兼合古人情。因爲二雅詩，出語有性靈。持來向長安，時得長者驚。芝草不爲瑞，還共木葉零。恨如轍中土，終歲填不平。吾宗戴豸冠，忽然入西京。憐其羽翼單，撫若親弟兄。松根已堅牢，松葉豈不榮。言罷眼無淚，心中如酒酲。
偶懷 曹鄴 
開目不見路，常如夜中行。最賤不自勉，中塗與誰爭。蓬爲沙所危，還向沙上生。一年秋不熟，安得便廢耕。顏子命未達，亦遇時人輕。
代羅敷誚使君 曹鄴 
常言愛嵩山，別妾向東京。朝來見人說，却知在石城。未必菖蒲花，只向石城生。自是使君眼，見物皆有情。麋鹿同上山，蓮藕同在泥。莫學天上日，朝東暮還西。
怨歌行 曹鄴 
丈夫好弓劍，行坐說金吾。喜聞有行役，結束不待車。官田贈倡婦，留妾待舅姑。舅姑皆已死，庭花半是蕪。中妹尋適人，生女亦嫁夫。何曾寄消息，他處却有書。嚴風厲中野，女子心易孤。貧賤又相負，封侯意何如。
和潘安仁金谷集 曹鄴 
太守龍爲馬，將軍金作車。香飄十里風，風下綠珠歌。莫怪坐上客，歎君庭前花。明朝此池館，不是石崇家。
薄命妾 曹鄴 
薄命常惻惻，出門見南北。劉郎馬蹄疾，何處去不得？淚珠不可收，蟲絲不可織。知君綠桑下，更有新相識。
始皇陵下作 曹鄴 
千金買魚燈，泉下照狐兔。行人上陵過，却弔扶蘇墓。纍纍壙中物，多於養生具。若使山可移，應將秦國去。舜歿雖在前，今猶未封樹。
洛原西望 曹鄴 
築城畏不堅，城堅心自毀。秦樹滿平原，秦人不居此。猶爲泣路者，無力報天子。
趙城懷古 曹鄴 
邯鄲舊公子，騎馬又鳴珂。手揮白玉鞭，不避五侯車。閑愁春日短，沽酒入倡家。一笑千萬金，醉中贈秦娥。如今高原上，樹樹白楊花。
代班姬 曹鄴 
寵極多妒容，乘車上金階。歘然趙飛燕，不語到日西。手把菖蒲花，君王喚不來。常嫌鬢蟬重，乞人白玉釵。君心無定波，咫尺流不回。後宮門不掩，每夜黃鳥啼。買得千金賦，花顏已如灰。
過白起墓 曹鄴 
[夷]陵火焰滅，長平生氣低。將軍臨老病，賜劍咸陽西。
對酒 曹鄴 
愛酒知是僻，難與性相捨。未必獨醒人，便是不飲者。晚歲無此物，何由住田野。
續幽憤 曹鄴 
繁霜作陰起，朱火乘夕發。清晝冷無光，蘭膏坐銷歇。惟公執天憲，身是臺中傑。一逐楚大夫，何人爲君雪。怱怱鬼方路，不許辭雙闕。過門似他鄉，舉趾如遺轍。八月黃草生，洪濤入雲熱。危魂沒太行，客弔空骨節。千年瘴江水，恨聲流不絕。
和謝豫章從宋公戲馬臺送孔令謝病 曹鄴 
碧樹杳云暮，朔風自西來。佳人憶山水，置酒在高臺。不必問流水，坐來日已西。勸君速歸去，正及鷓鴣啼。
送進士李殷下第遊汾河 曹鄴 
上國花照地，遣君向西征。旁人亦有恨，況復故人情。單車欲云去，別酒忽然醒。如何今夜夢，半作道路程。邊士不好禮，全家住軍城。城中鼓角嚴，旅客常夜驚。中有左記室，逢人眼光明。西門未歸者，下馬如到京。還應一開卷，爲子心不平。慇懃說忠抱，壯志勿自輕。
相思極 曹鄴 
妾顏與日空，君心與日新。三年得一書，猶在湘之濱。料君相輕意，知妾無至親。況當受明禮，不令再嫁人。願君從此日，化質爲妾身。
代謝玄暉新亭送范零陵 曹鄴 
楚水洪無際，滄茫接天涯。相看不能語，獨鳥下江蘺。蓬子悉有戀，蓬根却無期。車輪自不住，何必怨路岐。孟冬衣食薄，夢寐亦未遺。
山中效陶 曹鄴 
落第非有罪，茲山聊歸止。山猨隔雲住，共飲山中水。讀書時有興，坐石忘却起。西山忽然暮，往往遺巾履。經時一出門，兼候僮僕喜。常被山翁笑，求名豈如此。齒髪老未衰，何如且求己。
城南野居寄知己 曹鄴 
奔走未到我，在城如在村。出門既無意，豈如常閉門。作詩二十載，闕下名不聞。無人爲開口，君子獨有言。身爲苦寒士，一笑亦感恩。慇懃中途上，勿使車無輪。
田家効陶 曹鄴 
黑黍舂來釀酒飲，青禾刈了驅牛載。大姑小叔常在眼，却笑長安在天外。
寄賈馳先輩 曹鄴 
游子想萬里，何必登高臺。聞君燕女吟，如自薊北來。長安高蓋多，健馬東西街。盡說蒿簪古，將錢買金釵。我祖西園事，言之獨傷懷。如今數君子，如鳥無樹棲。濟水一入河，便與清流乖。聞君欲自持，勿使吾道低。
送友人入塞 曹鄴 
亂蓬無根日，送子入青塞。蒼茫萬里秋，如見原野大。鳥雀寒不下，山川迥相對。一馬沒黃雲，登高望猶在。驚風忽然起，白日黯已晦。如何怨路長，出門天涯外。
寄陽朔友人 曹鄴 
桂林須產千株桂，未解當天影日開。我到月中收得種，爲君移向故園栽。
題廣福巖 曹鄴 
未有天地先融結，方廣高深無丈尺。書言不盡畫難成，留與人間作奇特。
送曾德邁歸寧宜春 曹鄴 
湘東山水有清輝，袁水詞人得意歸。幾府爭馳毛義檄，一鄉看侍老萊衣。筵開灞岸臨清淺，路去藍關入翠微。想到宜陽更無事，併將歡慶奉庭闈。
送鄭谷歸宜春 曹鄴  洞庭湖
無成歸故國，上馬亦高歌。況是飛鳴後，殊爲喜慶多。暑銷嵩嶽雨，涼吹洞庭波。莫便閑吟去，須期接盛科。
老圃堂 曹鄴 
邵平瓜地接吾廬，穀雨乾時手自鋤。昨日春風欺不在，就牀吹落讀殘書。
登蕪城 儲嗣宗 
昔人登此地，丘壠已前悲。今日又非昔，春風能幾時。
滄浪峽 儲嗣宗 
滄浪臨古道，道上石成塵。自有滄浪峽，誰爲無事人。
晚眺徐州延福寺 儲嗣宗 
杉風振旅塵，晚景籍芳茵。片水明在野，萬花深見人。靜依歸鶴思，遠惜舊山春。今日惜攜手，寄懷吟白蘋。
宿甘棠館 儲嗣宗  洞庭湖
塵跡入門盡，悄然江海心。水聲巫峽遠，山色洞庭深。風桂落寒子，嵐煙凝夕陰。前軒鶴歸處，蘿月思沈沈。
和茅山高拾遺憶山中雜題五首 山泉 儲嗣宗 
香味清機仙府回，縈紆亂石便流桮。春風莫泛桃花去，恐引凡人入洞來。
和茅山高拾遺憶山中雜題五首 巢鶴 儲嗣宗 
千萬雲間丁令威，殷勤仙骨莫先飛。若逢茅氏傳消息，貞白先生不久歸。
和茅山高拾遺憶山中雜題五首 胡山 儲嗣宗 
犬入五雲音信絕，鳳樓凝碧悄無聲。焚香古洞步虛夜，露濕松花空月明。
和茅山高拾遺憶山中雜題五首 小樓 儲嗣宗 
松杉風外亂山青，曲几焚香對石屏。空憶去年春雨後，燕泥時污太玄經。
和茅山高拾遺憶山中雜題五首 山鄰 儲嗣宗 
石橋春澗已歸遲，夢入仙山山不知。柱史從來非俗吏，青牛道士莫相疑。
送道士 儲嗣宗 
泠然御風客，與道自浮沈。黃鶴有歸語，白雲無忌心。藥爐經月淨，天路入壺深。
入浮石山 儲嗣宗 
斜日出門去，殘花已過春。鳥聲穿葉遠，虎跡渡溪新。入洞幾時路，耕田何代人。自慙非避俗，不敢問迷津。
送人歸故園 儲嗣宗 
遠節慘言別，況予心久違。從來憶家淚，今日送君歸。野路正風雪，還鄉猶布衣。里中耕稼者，應笑讀書非。
得越中書 儲嗣宗 
芳草離離思，悠悠春夢餘。池亭千里月，煙水一封書。詩想懷康樂，文應弔子胥。扁舟戀南越，豈獨爲鱸魚。
秋墅 儲嗣宗 
欲暮候樵者，望山空翠微。虹隨餘雨散，鵶帶夕陽歸。窮巷長秋草，孤村時擣衣。誰知多病客，寂寞掩柴扉。
哭彭先生 儲嗣宗 
谷口溪聲客自傷，那堪嗚咽弔殘陽。空階鶴戀丹青影，秋雨苔封白石牀。主祭孤兒初學語，無媒旅櫬未還鄉。門人遠赴心喪夜，月滿千山舊草堂。
和顧非熊先生題茅山處士閑居 儲嗣宗 
歸耕地肺絕塵喧，匣裏青萍未報恩。濁酒自憐終日醉，古風時得野人言。鳥啼碧樹閑臨水，花滿青山靜掩門。唯有階前芳草色，年年惆悵憶王孫。
長安懷古 儲嗣宗 
禍稔蕭牆終不知，生人力屈盡邊陲。赤龍已赴東方暗，黃犬徒懷上蔡悲。面缺崩城山寂寂，土埋冤骨草離離。秋風解怨扶蘇死，露泣煙愁紅樹枝。
過王右丞書堂二首 一 儲嗣宗 
澄潭昔臥龍，章句世爲宗。獨步聲名在，千巖水石空。野禽悲灌木，落日弔清風。後學攀遺址，秋山聞草蟲。
過王右丞書堂二首 二 儲嗣宗 
萬樹影參差，石牀藤半垂。螢光雖散草，鳥跡尚臨池。風雅傳今日，雲山想昔時。感深蘇屬國，千載五言詩。
孤鴈 儲嗣宗 
孤鴈暮飛急，蕭蕭天地秋。關河正黃葉，消息斷青樓。湘渚煙波遠，驪山風雨愁。此時萬里道，魂夢遶滄洲。
贈隱者 儲嗣宗 
盡室居幽谷，亂山爲四鄰。霧深知有術，窗靜似無人。鶴語松上月，花明雲裏春。生涯更何許，尊酒與垂綸。
早春懷薛公裕 儲嗣宗 
幽獨自成愚，柴門日漸蕪。陸機初入洛，孫楚又遊吳。失意怨楊柳，異鄉聞鷓鴣。相思復相望，春草滿南湖。
早春 儲嗣宗 
野樹花初發，空山獨見時。踟躕歷陽道，鄉思滿南枝。
送友人遊吳 儲嗣宗 
吳山青楚吟，草色異鄉心。一酌水邊酒，數聲花下琴。登樓舊國遠，探穴九疑深。更想逢秋節，那堪聞夜砧。
經故人舊居 儲嗣宗 
萬里訪遺塵，鶯聲淚濕巾。古書無主散，廢宅與山鄰。宿草風悲夜，荒村月弔人。淒涼問殘柳，今日爲誰春。
宋州月夜感懷 儲嗣宗 
鴈池衰草露霑衣，河水東流萬事微。寂寞青陵臺上月，秋風滿樹鵲南飛。
吳宮 儲嗣宗 
荒臺荆棘多，忠諫竟如何。細草迷宮巷，閑花悞綺羅。前溪徒自綠，子夜不聞歌。悵望清江暮，悠悠東去波。
春遊望仙谷 儲嗣宗 
清無車馬塵，深洞百花春。雞犬疑霑藥，耕桑似避秦。登山採樵路，臨水浣紗人。若得心無事，移家便卜鄰。
聖女祠 儲嗣宗 
石屏苔色涼，流水遶祠堂。巢鵲疑天漢，潭花似鏡妝。神來雲雨合，神去蕙蘭香。不復聞雙佩，山門空夕陽。
宿范水 儲嗣宗 
行人倦遊宦，秋草宿湖邊。露濕芙蓉渡，月明漁網船。寒機深竹裏，遠浪到門前。何處思鄉甚，歌聲聞採蓮。
送顧陶校書歸錢塘 儲嗣宗 
清苦月偏知，南歸瘦馬遲。橐輕緣換酒，髪白爲吟詩。水色西陵渡，松聲伍相祠。聖朝思直諫，不是挂冠時。
題雲陽高少府衙齋 儲嗣宗 
大隱能兼濟，軒窗逐勝開。遠含雲水思，深得棟梁材。吏散山逾靜，庭閑鳥自來。更憐幽砌色，秋雨長莓苔。
友人南遊不回因而有寄 于武陵 
相思春樹綠，千里亦依依。鄠杜月頻滿，瀟湘人未歸。桂花風半落，煙草蝶雙飛。一別無消息，水南車跡稀。
送酇縣董明府之任 于武陵 
南北行已久，憐君知苦辛。萬家同草木，三載得陽春。東道聽遊子，夷門歌主人。空持語相送，應怪不沾巾。
山上樹 于武陵 
日暖上山路，鳥啼知已春。忽逢幽隱處，如見獨醒人。石冷開常晚，風多落亦頻。樵夫應不識，歲久伐爲薪。
長信宮二首 一 于武陵 
簟涼秋氣初，長信恨何如。拂黛月生指，解鬟雲滿梳。一從悲畫扇，幾度泣前魚。坐聽南宮樂，涼風搖翠裾。
長信宮二首 二 于武陵 
一失輦前恩，綺羅生暗塵。惟應深夜月，獨伴向隅人。長信翠蛾老，昭陽紅粉新。君心似秋節，不使草長春。
洛陽道 于武陵 
浮世若浮雲，千回故復新。旋添青草塚，更有白頭人。歲暮容將老，雪晴山欲春。行行車與馬，不盡洛陽[塵]。
東門路 于武陵 
東門車馬路，此路在浮沈。白日若不落，紅塵應更深。從來名利地，皆起是非心。所以青青草，年年生漢陰。
江樓春望 于武陵  长江
樓下長江路，舟車晝不閑。鳥聲非故國，春色是他山。一望雲復水，幾重河與關。愁心隨落日，萬里各西還。
洛中晴望 于武陵 
九陌盡風塵，囂囂晝復昏。古今人不斷，南北路長存。葉落上陽樹，草衰金谷園。亂鴉歸未已，殘日半前軒。
西歸 于武陵 
不繫與舟閑，悠悠吳楚間。羞將新白髮，却到舊青山。一葉忽離樹，幾人同入關。長安家尚在，秋至又西還。
南遊 于武陵 
窮秋幾日雨，處處生蒼苔。舊國寄書後，涼天方雁來。露繁山草濕，洲暖水花開。去盡同行客，一帆猶未回。
南遊有感 于武陵 
杜陵無厚業，不得駐車輪。重到曾遊處，多非舊主人。東風千嶺樹，西日一洲蘋。又渡湘江去，湘江水復春。
客中 于武陵  洞庭湖
楚人歌竹枝，遊子淚沾衣。異國久爲客，寒宵頻夢歸。一封書未返，千樹葉皆飛。南過洞庭水，更應消息稀。
夜尋僧不遇 于武陵 
數歇度煙水，漸非塵俗間。泉聲入秋寺，月色遍寒山。石路幾回雪，竹房猶閉關。
訪道者不遇 于武陵 
人間惟此路，長得綠苔衣。及戶無行跡，遊方應未歸。平生無限事，到此盡知非。獨倚松門久，陰雲昏翠微。
贈王隱者山居 于武陵 
石室掃無塵，人寰與此分。飛來南浦樹，半是華山雲。浮世幾多事，先生應不聞。寒山滿西日，空照雁成羣。
寄北客 于武陵 
窮邊足風慘，何處醉樓臺？家去幾千里，月圓十二回。寒阡隨日遠，雪路向城開。遊子久無信，年年空雁來。
夜與故人別 于武陵 
白日去難駐，故人非舊容。今宵一別後，何處更相逢？過楚水千里，到秦山幾重。語來天又曉，月落滿城鐘。
別故人 于武陵 
行子與秋葉，各隨南北風。雖非千里別，還阻一宵同。過盡少年日，尚如長轉蓬。猶爲布衣客，羞入故關中。
過侯王故第 于武陵 
過此一酸辛，行人淚有痕。獨殘新碧樹，猶擁舊朱門。歌歇雲初散，簷空燕尚存。
遠水 于武陵 
悔作望南浦，望中生遠愁。因知人易老，爲有水東流。欲附故鄉信，不逢歸客舟。萋萋兩岸草，又度一年秋。
感情 于武陵 
青山長寂寞，南望獨高歌。四海故人盡，九原新壠多。西沈浮世日，東注逝川波。不使年華駐，此生能幾何。
早春日山居寄城郭知己 于武陵 
陽和潛發蕩寒陰，便使川原景象新。入戶風泉聲瀝瀝，當軒雲岫色沈沈。殘雲帶雨輕飄雪，嫩柳含煙小綻金。雖有眼前詩酒興，遨遊爭得稱閑心。
勸酒 于武陵 
勸君金屈巵，滿酌不須辭。花發多風雨，人生足別離。
友人亭松 于武陵 
俛仰不能去，如逢舊友同。曾因春雪散，見在華山中。何處有明月，訪君聽遠風。相將歸未得，各占石巖東。
遊中梁山 于武陵 
僻地好泉石，何人曾陸沈。不知青嶂外，更有白雲深。因此見喬木，幾回思舊林。慇懃猨與鳥，惟我獨何心。
秋夜達蕭關 于武陵 
擾擾浮梁路，人忙月自閑。去年爲塞客，今夜宿蕭關。辭國幾經歲，望鄉空見山。不知江葉下，又作布衣還。
斜谷道 于武陵 
亂峰連疊嶂，千里綠峨峨。蜀國路如此，遊人車亦過。遠煙當葉歛，驟雨逐風多。獨憶紫芝叟，臨風歌舊歌。
過百牢關貽舟中者 于武陵 
蜀國少平地，方思京洛間。遠爲千里客，來度百牢關。帆影清江水，鈴聲碧草山。不因名與利，爾我各應閑。
客中覽鏡 于武陵 
何當開此鏡，即見髪如絲。白日急於水，一年能幾時。每逢芳草處，長返故園遲。所以多爲客，蹉跎欲怨誰。
長安逢隱者 于武陵  终南山
征車千里至，碾遍六街塵。向此有營地，忽逢無事人。昔時顏未改，浮世路多新。且脫衣沽酒，終南山欲春。
與僧話舊 于武陵 
草堂前有山，一見一相寬。處世貴僧靜，青松因歲寒。他山逢舊侶，盡日話長安。所以閑行跡，千回遶藥欄。
贈王道士 于武陵 
日日市朝路，何時無苦辛。不隨丹竈客，終作白頭人。浮世度千載，桃源方一春。歸來華表上，應笑北邙塵。
匣中琴 于武陵 
世人無正心，蟲網匣中琴。何以經時廢，非爲娛耳音。獨令高韻在，誰感隙塵深。應是南風曲，聲聲不合今。
望月 于武陵 
離家凡幾宵，一望一寥寥。新魄又將滿，故鄉應漸遙。獨臨彭蠡水，遠憶洛陽橋。更有乘舟客，悽然亦駐橈。
感古 司馬扎 
九折無停波，三光如轉燭。玄珠人不識，徒愛燕趙玉。祖龍已深惑，漢氏遠狥欲。驪山與茂陵，相對秋草綠。
贈王道士 司馬扎 
玉洞秋有花，蓬山夜無鬼。豈知浮雲世，生死逐流水。瑤臺歌一曲，曲盡五煙起。悠然望虛路，玉京在海裏。青籙秘不聞，黃鶴去不止。願隨執輕策，往結周太子。
古思 司馬扎  长江
春華惜妾態，秋草念妾心。始知井邊桐，不如堂上琴。月落却羨鏡，花飛猶委苔。門前長江水，一去終不回。
獵客 司馬扎 
五陵射鵰客，走馬占春光。下馬青樓前，華裾獨煌煌。自言家咸京，世族如金張。擊鐘傳鼎食，爾來八十強。朱門爭先開，車輪滿路傍。娥娥燕趙人，珠箔閉高堂。清歌雜妙舞，臨歡度曲長。朝遊園花新，夜宴池月涼。更以馳驟多，意氣事[彊]梁。君王正年少，終日在長楊。
送進士苗縱歸紫邏山居 司馬扎 
汝上多奇山，高懷愜清境。強來干名地，冠帶不能整。常言夢歸處，泉石寒更靜。鶴聲夜無人，空月隨松影。今朝拋我去，春物傷明景。悵望相送還，微陽在東嶺。
賣花者 司馬扎 
少壯彼何人，種花荒苑外。不知力田苦，却笑耕耘輩。當春賣春色，來往經幾代。長安甲第多，處處花堪愛。良金不惜費，競取園中最。一蕊纔占煙，歌聲已高會。自言種花地，終日擁軒蓋。農夫官役時，獨與花相對。那令賣花者，久爲生人害。貴粟不貴花，生人自應泰。
彈琴 司馬扎 
涼室無外響，空桑七弦分。所彈非新聲，俗耳安肯聞。月落未終曲，暗中泣湘君。如傳我心苦，千里蒼梧雲。
古邊卒思歸 司馬扎 
有田不得耕，身臥遼陽城。夢中稻花香，覺後戰血腥。漢武在深殿，唯思廓寰瀛。中原半烽火，此屋皆點行。邊土無膏腴，閑地何必爭。徒令執耒者，刀下死縱橫。
美劉太保 司馬扎 
常愛魯仲連，退身得其趣。不知鴟夷子，更入五湖去。雲霞恣搖曳，鴻鵠無低翥。萬里天地空，清飆在平楚。藏名向寵節，辭疾去公務。夜盡醉弦歌，日高臥煙樹。豈嗤生前樂，千載自垂裕。論道復論功，皆可黃金鑄。
蠶女 司馬扎 
養蠶先養桑，蠶老人亦衰。苟無園中葉，安得機上絲。妾家非豪門，官賦日相追。鳴梭夜達曉，猶恐不及時。但憂蠶與桑，敢問結髮期。東鄰女新嫁，照鏡弄蛾眉。
效陶彭澤 司馬扎 
一夢倏已盡，百年如露草。獨有南山高，不與人共老。尊中貯靈味，無事即醉倒。何必鳴鼓鍾，然後樂懷抱。輕波向海疾，浮雲歸谷早。形役良可嗟，唯能狥天道。
鋤草怨 司馬扎 
種田望雨多，雨多長蓬蒿。亦念官賦急，寧知荷鋤勞。亭午霽日明，鄰翁醉陶陶。鄉吏不到門，禾黍苗自高。獨有辛苦者，屢爲州縣徭。罷鋤田又廢，戀鄉不忍逃。出門吏相促，鄰家滿倉穀。鄰翁不可告，盡日向田哭。
山中晚興寄裴侍御 司馬扎 
雷息疎雨散，空山夏雲晴。南軒對林晚，籬落新蛩鳴。白酒一樽滿，坐歌天地清。十年身未閑，心在人間名。永懷君親恩，久賤難退情。安得蓬丘侶，提攜採瑤英。
築臺 司馬扎 
魏國昔強盛，宮中金玉多。徵丁築層臺，唯恐不巍峩。結構切星漢，躋攀橫綺羅。朝觀細腰舞，夜聽皓齒歌。詎念人力勞，安問黍與禾。一朝國既傾，千仞堂亦平。舞模衰柳影，歌留草蟲聲。月照白露寒，蒼蒼故鄴城。漢文有遺美，對此清飆生。
道中早發 司馬扎 
野店雞一聲，蕭蕭客車動。西峯帶曉月，十里猶相送。繁弦滿長道，羸馬四蹄重。遙羨青樓人，錦衾方遠夢。功名不我與，孤劍何所用。行役難自休，家山憶秋洞。
滄浪峽 司馬扎 
山下水聲深，水邊山色聚。月照秋自清，花名春不去。似非人間境，又近紅塵路。乍入洞中天，更移雲外步。我殊惺惺者，猶得滄浪趣。可以濯吾纓，斯言誠所慕。
感螢 司馬扎 
愛爾持照書，臨書嘆吾道。青熒一點光，曾誤幾人老。夜久獨此心，環垣閉秋草。
自渭南晚次華州 司馬扎 
前樓仙鼎原，西經赤水渡。火雲入村巷，餘雨依驛樹。我行傷去國，疲馬屢回顧。有如無窠鳥，觸熱不得住。峨峨華峰近，城郭生夕霧。逆旅何人尋，行客暗中住。却思林丘臥，自愜平生素。勞役今若茲，羞吟招隱句。
近別 司馬扎 
咫尺不相見，便同天一涯。何必隔關山，乃言傷別離。君心與我心，脈脈無由知。誰堪近別苦，遠別猶有期。
江上秋夕 司馬扎 
茂陵歸路絕，誰念此淹留。極目月沈浦，苦吟霜滿舟。孤猨啼後夜，久客病高秋。欲寄鄉關恨，寒江無北流。
送歸客 司馬扎 
多才與命違，末路隱柴扉。白髮何人問，青山一劍歸。晴煙獨鳥沒，野渡亂花飛。寂寞長亭外，依然空落暉。
東門晚望 司馬扎 
青門聊極望，何事久離羣。芳草失歸路，故鄉空暮雲。信回陵樹老，夢斷灞流分。兄弟正南北，鴻聲堪獨聞。
上巳日曲江有感 司馬扎 
萬花明曲水，車馬動秦川。此日不得意，青春徒少年。晴沙下鷗鷺，幽沚生蘭荃。向晚積歸念，江湖心渺然。
宿壽安甘棠館 司馬扎 
行人方倦役，到此似還鄉。流水來關外，青山近洛陽。溪雲歸洞鶴，松月半軒霜。坐恐晨鐘動，天涯道路長。
送友人下第東遊 司馬扎 
出門皆有託，君去獨何親。闕下新交少，天涯舊業貧。煙寒嶽樹暝，雪後嶺梅春。聖代留崑玉，那令愧郄詵。
山齋會別 司馬扎  洞庭湖
春草平陵路，荷衣醉別離。將尋洛陽友，共結洞庭期。星月半山盡，天雞出海遲。無輕此分手，他日重相思。
曉過伊水寄龍門僧 司馬扎 
龍門樹色暗蒼蒼，伊水東流客恨長。病馬獨嘶殘夜月，行人欲渡滿船霜。幾家煙火依村步，何處漁歌似故鄉？山下禪菴老師在，願將形役問空王。
送孔恂入洛 司馬扎 
洛陽古城秋色多，送君此去心如何。青山欲暮惜別酒，碧草未盡傷離歌。前朝冠帶掩金谷，舊遊花月經銅駝。行人正苦奈分手，日落遠水生微波。
觀郊禮 司馬扎 
鐘鼓旌旗引六飛，玉皇初著畫龍衣。泰壇煙盡星河曉，萬國心隨彩仗歸。
宮怨 司馬扎 
柳色參差掩畫樓，曉鶯啼送滿宮愁。年年花落無人見，空逐春泉出御溝。
南徐夕眺 司馬扎 
行吟向暮天，何處不悽然？岸影幾家柳，笛聲何處船。樓分瓜步月，鳥入秣陵煙。故里無人到，鄉書誰爲傳。
題清上人 司馬扎 
古院閉松色，入門人自閑。罷經來宿鳥，支策對秋山。客念蓬梗外，禪心煙霧間。空憐濯纓處，階下水潺潺。
塗中寄薛中裕 司馬扎 
貧交千里外，失路更傷離。曉淚芳草盡，夜魂明月知。空山連野外，寒鳥下霜枝。此景正寥落，爲君玄髪衰。
白馬津阻雨 司馬扎 
津樹蕭蕭旅館空，坐看疎葉繞堦紅。故鄉千里楚雲外，歸鴈一聲煙雨中。漳浦病多愁易老，茂陵書在信難通。功名儻遂身無事，終向溪頭伴釣翁。
秋日懷儲嗣宗 司馬扎 
故人北遊久不回，塞鴈南渡聲何哀。相思聞鴈更惆悵，却向單于臺下來。
夜聽李山人彈琴 司馬扎 
瑤琴夜久弦秋清，楚客一奏湘煙生。曲中聲盡意不盡，月照竹軒紅葉明。
隱者 司馬扎 
松間開一徑，秋草自相依。終日不冠帶，空山無是非。投綸溪鳥伴，曝藥谷雲飛。時向鄰家去，狂歌夜醉歸。
登河中鸛[雀]樓 司馬扎 
樓中見千里，樓影入通津。煙樹遙分陝，山河曲向秦。興亡留白日，今古共紅塵。鸛雀飛何處，城隅草自春。
漾陂晚望 司馬扎 
遠客家水國，此來如到鄉。何人垂白髮，一葉釣殘陽。柳暗鳥乍起，渚深蘭自芳。因知帝城下，有路向滄浪。
賀襄陽副使節判同加章綬 徐商 
朱紫花前賀故人，兼榮此會頗關身。同年坐上聯賓榻，宗姓亭中布錦裀。晴日照旗紅灼爍，韶光入隊影玢璘。芳菲解助今朝喜，嫩蘂青條滿眼新。
句 徐商 
萍聚只因今日浪，荻斜都爲夜來風。
和薛逢贈別 高璩 
劒外綿州第一州，尊前偏喜接君留。歌聲婉轉添長恨，管色淒涼似到秋。但務歡娛思曉角，獨耽雲水上高樓。莫言此去難相見，怨別徵黃是順流。
和李尚書命妓餞崔侍御 高湘 
謝安春渚餞袁宏，千里仁風一扇清。歌黛慘時方酩酊，不知公子重飛觥。
句 高湘 
惟有高州是當家。
題文翁石室 裴鉶 
文翁石室有儀形，庠序千秋播德馨。古柏尚留今日翠，高岷猶藹舊時青。人心未肯拋羶蟻，弟子依前學聚螢。更歎沱江無限水，爭流祗願到滄溟。
憤惋詩三首 一 劉損 
寶釵分股合無緣，魚在深淵日在天。得意紫鸞休舞鏡，斷蹤青鳥罷銜箋。金杯倒覆難收水，玉軫傾攲嬾續弦。從此蘼蕪山下過，祗應將淚比黃泉。
憤惋詩三首 二 劉損 
鸞辭舊伴知何止，鳳得新梧想稱心。紅粉尚存香幕幕，白雲將散信沈沈。已休磨琢投泥玉，嬾更經營買笑金。願作山頭似人石，丈夫衣上淚痕深。
憤惋詩三首 三 劉損 
舊嘗游處徧尋看，覩物傷情死一般。買笑樓前花已謝，畫眉窗下月空殘。雲歸巫峽音容斷，路隔星河去住難。莫道詩成無淚下，淚如泉滴亦須乾。
茶詩 鄭愚 
嫩芽香且靈，吾謂草中英。夜臼和煙擣，寒爐對雪烹。惟憂碧粉散，嘗見綠花生。
郡樓望九華歌 霍總 
樓上坐見九子峰，翠雲赤日光溶溶。有時朝昏變疎密，八峰和煙一峰出。有時風卷天雨晴，聚立連連如弟兄。陽烏生子偶成數，丹鳳養雛同此名。日日遙看機已靜，未離塵躅思真境。子明龍駕騰九垓，陵陽相對空崔嵬。玉漿瑤草不可見，自有神仙風馬來。
關山月 霍總 
珠瓏翡翠牀，白皙侍中郎。五日來花下，雙童問道傍。到門車馬狹，連夜管弦長。每笑東家子，窺他宋玉牆。
雉朝飛 霍總 
五色有名翬，清晨挾兩雌。羣羣飛自樂，步步飲相隨。覘葉逢人處，驚媒妬寵時。綠毛春鬬盡，強敵願君知。
木芙蓉 霍總 
本自江湖遠，常開霜露餘。爭春候穠李，得水異紅蕖。孤秀曾無偶，當門幸不鋤。誰能政搖落，繁綵照堦除。
早春殘雪 裴虔餘 
霽日彫瓊彩，幽庭減夜寒。梅飄餘片積，日墮晚光殘。零落偏依桂，霏微不掩蘭。陰林披霧縠，小沼破冰盤。曲檻霜凝砌，疎篁玉碎竿。已聞三徑好，猶可訪袁安。
柳枝詞詠篙水濺妓衣 裴虔餘 
半額微黃金縷衣，玉搔頭褭鳳雙飛。從教水濺羅裙濕，還道朝來行雨歸。
月 袁郊 
嫦娥竊藥出人間，藏在蟾宮不放還。后羿遍尋無覓處，誰知天上却容奸。
露 袁郊 
湛湛騰空下碧霄，地卑濕處更偏饒。菅茅豐草皆霑潤，不道良田有旱苗。
雲 袁郊 
楚甸嘗聞旱魃侵，從龍應合解爲霖。荒淫却入陽臺夢，惑亂懷襄父子心。
游東觀山 張叢 
巖岫碧孱顏，靈蹤若可攀。樓臺煙靄外，松竹翠微間。玉液寒深洞，秋光秀遠山。
擲盧作 馮衮 
八尺臺盤照面新，千金一擲鬬精神。合是賭時須賭取，不妨回首乞閑人。
戲酒妓 馮衮 
醉眼從伊百度斜，是他家屬是他家。低聲向道人知也，隔坐剛拋豆蔻花。
老僧 鄭綮 
日照四山雪，老僧門未開。凍缾黏柱礎，宿火陷爐灰。童子病歸去，鹿麑寒入來。齋鐘知漸近，枝鳥下生臺。
題盧州郡齋 鄭綮 
九衢塵裏一書生，多達逢時擁斾旌。醉裏眼開金使字，紫旂風動耀天明。
觀山燈獻徐尚書 一 溫庭皓 
一峰當勝地，萬點照嚴城。勢異崑岡發，光疑玄圃生。焚書翻見字，舉燧不招兵。況遇新春夜，何勞秉燭行。
觀山燈獻徐尚書 二 溫庭皓 
九枝應並耀，午夜忽潛然。景集青山外，螢分碧草前。輝華侵月影，歷亂寫星躔。望極高樓上，搖光滿綺筵。
觀山燈獻徐尚書 三 溫庭皓 
春山收暝色，爝火集餘輝。麗景饒紅焰，祥光出翠微。白榆行自比，青桂影相依。唯有偷光客，追游欲忘歸。
梅 溫庭皓 
一樹寒林外，何人此地栽。春光先自煖，陽豔暗相催。曉覺霜添白，寒迷月借開。餘香低惹袖，墮蘂逐流杯。零落移新煖，飄颺上故臺。雪繁鶯不識，風裊蝶空迴。羌吹應愁起，征徒異渴來。莫貪題詠興，商鼎待鹽梅。
言懷 高駢 
恨乏平戎策，慙登拜將壇。手持金鉞冷，身挂鐵衣寒。主聖扶持易，恩深報效難。三邊猶未靜，何敢便休官。
寄鄠杜李遂良處士 高駢 
小隱堪忘世上情，可能休夢入重城。池邊寫字師前輩，座右題銘律後生。吟社客歸秦渡晚，醉鄉漁去渼陂晴。春來不得山中信，盡日無人傍水行。
和王昭符進士贈洞庭趙先生 高駢  洞庭湖
爲愛君山景最靈，角冠秋禮一壇星。藥將雞犬雲間試，琴許魚龍月下聽。自要乘風隨羽客，誰同種玉驗仙經。煙霞澹泊無人到，唯有漁翁過洞庭。
依韻奉酬李迪 高駢 
柳下官資顏子居，閑情入骨若爲除。詩成斬將奇難敵，酒熟封侯快未如。只見絲綸終日降，不知功業是誰書。而今共飲醇滋味，消得揶揄勢利疎。
留別彰德軍從事范校書 高駢 
無金寄與白頭親，節概猶誇似古人。未出塵埃真落魄，不趨權勢正因循。桂攀明月曾觀國，蓬轉西風却問津。匹馬東歸羨知己，燕王臺上結交新。
途次內黃馬病寄僧舍呈諸友人 高駢 
官閑馬病客深秋，肯學張衡詠四愁。紅葉寺多詩景致，白衣人盡酒交游。依違諷刺因行得，澹泊供需不在求。好與高陽結吟社，況無名跡達珠旒。
遣興 高駢 
浮世忙忙蟻子羣，莫嗔頭上雪紛紛。沈憂萬種與千種，行樂十分無一分。越外險巇防俗事，就中拘檢信人文。醉鄉日月終須覓，去作先生號白雲。
送春 高駢 
水淺魚爭躍，花深鳥競啼。春光看欲盡，判却醉如泥。
筇竹杖寄僧 高駢 
堅輕筇竹杖，一枝有九節。寄與沃洲人，閑步青山月。
遣興 高駢 
把盞非憐酒，持竿不爲魚。唯應嵇叔夜，似我性慵疎。
歎征人 高駢 
心堅膽壯箭頭親，十載沙場受苦辛。力盡路傍行不得，廣張紅斾是何人。
赴安南却寄台司 高駢 
曾驅萬馬上天山，風去雲回頃刻間。今日海門南面事，莫教還似鳳林關。
寓懷 高駢 
關山萬里恨難銷，鐵馬金鞭出塞遙。爲問昔時青海畔，幾人歸到鳳林橋。
贈歌者二首 一 高駢 
酒滿金船花滿枝，佳人立唱慘愁眉。一聲直入青雲去，多少悲歡起此時。
贈歌者二首 二 高駢 
公子邀歡月滿樓，雙成揭調唱伊州。便從席上風沙起，直到陽關水盡頭。
渭川秋望寄右軍王特進 高駢 
長川終日碧潺湲，知道天河與地連。憑寄兩行朝闕淚，願隨流入御溝泉。
山亭夏日 高駢  夏天 写景
綠樹陰濃夏日長，樓臺倒影入池塘。水精簾動微風起，滿架薔薇一院香。
殘春遣興 高駢 
畫舸輕橈柳色新，摩訶池上醉青春。不辭不爲青春醉，只恐鶯花也怪人。
春日招賓 高駢 
花枝如火酒如餳，正好狂歌醉復醒。對酒看花何處好，延和閣下碧筠亭。
過天威徑 高駢 
豺狼坑盡却朝天，戰馬休嘶瘴嶺煙。歸路嶮巇今坦蕩，一條千里直如弦。
寄題羅浮別業 高駢  长江
不將真性染埃塵，爲有煙霞伴此身。帶日長江好歸信，博羅山下碧桃春。
塞上曲二首 一 高駢 
二年邊戍絕煙塵，一曲河灣萬恨新。從此鳳林關外事，不知誰是苦心人。
塞上曲二首 二 高駢 
隴上征夫隴下魂，死生同恨漢將軍。不知萬里沙場苦，空舉平安火入雲。
安南送曹別勑歸朝 高駢 
雲水蒼茫日欲收，野煙深處鷓鴣愁。知君萬里朝天去，爲說征南已五秋。
對雪 高駢  写雪 冬天 雪 抒怀
六出飛花入戶時，坐看青竹變瓊枝。如今好上高樓望，蓋盡人間惡路岐。
訪隱者不遇 高駢 
落花流水認天台，半醉閑吟獨自來。惆悵仙翁何處去，滿庭紅杏碧桃開。
錦城冩望 高駢 
蜀江波影碧悠悠，四望煙花匝郡樓。不會人家多少錦，春來盡挂樹梢頭。
太公廟 高駢 
青山長在境長新，寂寞持竿一水濱。及得王師身已老，不知辛苦爲何人。
邊方春興 高駢 
草色青青柳色濃，玉壺頃酒滿金鐘。笙歌嘹亮隨風去，知盡關山第幾重。
寫懷二首 一 高駢 
漁竿消日酒消愁，一醉忘情萬事休。却恨韓彭興漢室，功成不向五湖遊。
寫懷二首 二 高駢 
花滿西園月滿池，笙歌搖曳畫船移。如今暗與心相約，不動征旗動酒旗。
池上送春 高駢 
持竿閑坐思沈吟，釣得江鱗出碧潯。回首看花花欲盡，可憐寥落送春心。
平流園席上 高駢 
畫舸搖煙水滿塘，柳絲輕軟小桃香。却緣龍節爲縈絆，好是狂時不得狂。
句 高駢 
人間無限傷心事，不得尊前折一枝。滿宮多少承恩者，似有容華妾也無。滿身珠翠將何用，唯與豪家拂象牀。何人種得西施花，千古春風開不盡。
青樓曲 于濆 
青樓臨大道，一上一回老。所思終不來，極目傷春草。
塞下曲 于濆 
紫塞曉屯兵，黃沙披甲臥。戰鼓聲未齊，烏鳶已相賀。燕然山上雲，半是離鄉魂。衛霍待富貴，豈能無乾坤。
山村曉思 于濆 
開門省禾黍，鄰翁水頭住。今朝南澗波，昨夜西川雨。牧童披短蓑，腰笛期煙渚。不問水邊人，騎牛傍山去。
苦辛吟 于濆 
壠上扶犂兒，手種腹長飢。窗下拋梭女，手織身無衣。我願燕趙姝，化爲嫫母姿。一笑不值錢，自然家國肥。
野蠶 于濆 
野蠶食青桑，吐絲亦成繭。無功及生人，何異偷飽暖。我願均爾絲，化爲寒者衣。
秦原覽古 于濆 
耕者戮力地，龍虎曾角逐。火德道將亨，夜逢虵母哭。昔日望夷宮，是處尋桑穀。漢祖竟爲龍，趙高徒指鹿。當時行路人，已合傷心目。漢祚又千年，秦原草還綠。
古宴曲 于濆 
雉扇合蓬萊，朝車回紫陌。重門集嘶馬，言宴金張宅。燕娥奉巵酒，低鬟若無力。十戶手胼胝，鳳凰釵一隻。高樓齊下視，日照羅衣色。笑指負薪人，不信生中國。
南越謠 于濆 
迢迢東南天，巨浸無津壖。雄風卷昏霧，干戈滿樓船。此時尉佗心，兒童待幽燕。三寸陸賈舌，萬里漢山川。若令交趾貨，盡生虞芮田。天意苟如此，遐人誰肯憐。
述己歎 于濆 
不長不成人，及長老逼身。履善本求樂，及善尤苦辛。如何幽幷兒，一箭取功勳。
遼陽行 于濆 
遼陽在何處，妾欲隨君去。義合齊死生，本不誇機杼。誰能守空閨，虛問遼陽路。
旅館秋思 于濆 
旅館坐孤寂，出門成苦吟。何事覺歸晚，黃花秋意深。寒蝶戀衰草，軫我離鄉心。更見庭前樹，南枝巢宿禽。
長城 于濆 
秦皇豈無德，蒙氏非不武。豈將版築功，萬里遮胡虜。團沙世所難，作壘明知苦。死者倍堪傷，僵屍猶抱杵。十年居上郡，四海誰爲主。縱使骨爲塵，冤名不入土。
田翁歎 于濆 
手植千樹桑，文杏作中梁。頻年徭役重，盡屬富家郎。富家田業廣，用此買金章。昨日門前過，軒車滿垂楊。歸來說向家，兒孫竟咨嗟。不見千樹桑，一浦芙蓉花。
沙場夜 于濆 
城上更聲發，城下杵聲歇。征人燒斷蓬，對泣沙中月。耕牛朝輓甲，戰馬夜銜鐵。士卒浣戎衣，交河水爲血。輕裘兩都客，洞房愁宿別。何況遠辭家，生死猶未決。
里中女 于濆 
吾聞池中魚，不識海水深。吾聞桑下女，不識華堂陰。貧窗苦機杼，富家鳴杵砧。天與雙明眸，只教識蒿簪。徒惜越娃貌，亦蘊韓娥音。珠玉不到眼，遂無奢侈心。豈知趙飛燕，滿髻釵黃金。
寒食 于濆 
二月野中芳，凡花亦能香。素娥哭新塚，樵柯鳴柔桑。田父引黃犬，尋狐上高岡。墳前呼犬歸，不知頭似霜。
邊遊錄戍卒言 于濆 
二十屬盧龍，三十防沙漠。平生愛功業，不覺從軍惡。今來客鬢改，知學彎弓錯。赤肉痛金瘡，他人成衛霍。目斷望君門，君門苦寥廓。
古征戰 于濆 
高峰凌青冥，深穴萬丈坑。皇天自山谷，焉得人心平。齊魯足兵甲，燕趙多娉婷。仍聞麗水中，日日黃金生。苟非夷齊心，豈得無戰爭。
山村叟 于濆 
古鑿巖居人，一廛稱有產。雖霑巾覆形，不及貴門犬。驅牛耕白石，課女經黃繭。歲暮霜霰濃，畫樓人飽煖。
戍客南歸 于濆 
北別黃榆塞，南歸白雲鄉。孤舟下彭蠡，楚月沈滄浪。爲子惜功業，滿身刀箭瘡。莫渡汨羅水，回君忠孝腸。
經館娃宮 于濆 
館娃宮畔顧，國變生嬌妒。句踐膽未嘗，夫差心已誤。吳亡甘已矣，越勝今何處？當時二國君，一種江邊墓。
村居晏起 于濆 
村舍少聞事，日高猶閉關。起來花滿地，戴勝鳴桑間。居安即永業，何者爲故山。朱門與蓬戶，六十頭盡斑。
感懷 于濆 
採薇易爲山，何必登首陽。濯纓易爲水，何必泛滄浪。貴崇已難慕，諂笑何所長。東堂桂欲空，猶有收螢光。
金谷感懷 于濆 
黃金驕石崇，與晉爭國力。更欲住人間，一日買不得。行爲忠信主，身是文章宅。四者俱不聞，空傳墮樓客。
恨從軍 于濆 
不嫁白衫兒，愛君新紫衣。早知遽相別，何用假光輝。已聞都萬騎，又道出重圍。一軸金裝字，致君終不歸。
燒金曲 于濆 
天壽畏不永，燒金希長年。積土培枯根，自謂松柏堅。南陌試腰褭，西樓歌嬋娟。豈知蔓草中，日日開夜泉。
子從軍 于濆 
男作鄉中丁，女作鄉男婦。南村與北里，日日見父母。豈似從軍兒，一去便白首。何當鑄劍戟，盡得丁男力。
越溪女 于濆 
會稽山上雲，化作越溪人。枉破吳王國，徒爲西子身。江邊浣紗伴，黃金扼雙腕。倏忽不相期，思傾趙飛燕。妾家基業薄，空有如花面。嫁盡綠窗人，獨自盤金線。
巫山高 于濆 
何山無朝雲，彼雲亦悠揚。何山無暮雨，彼雨亦蒼茫。宋玉恃才者，憑虛構高唐。自垂文賦名，荒淫歸楚襄。峨峨十二峰，永作妖鬼鄉。
織素謠 于濆 
貧女苦筋力，繰絲夜夜織。萬梭爲一素，世重韓娥色。五侯初買笑，建章方落籍。一曲古涼州，六親長血食。勸爾畫長眉，學歌飽親戚。
擬古諷 于濆 
洛陽大道傍，甲第何深邃。南畝無一廛，東園有餘地。春溪化桃李，秋沼生荷芰。草木本無情，此時如有爲。旱苗當壟死，流水資嘉致。餘心甘至愚，不會皇天意。
贈太行開路者 于濆 
手斸太行山，心齊太行巔。斸盡太行險，君心更摩天。何如回苦辛，自鑿東臯田。
戍卒傷春 于濆 
連年戍邊塞，過却芳菲節。東風氣力盡，不減陰山雪。蕭條柳一株，南枝葉微發。爲帶故鄉情，依依籍攀折。晚風吹磧沙，夜淚啼鄉月。凌煙閣上人，未必皆忠烈。
于濆 
長聞鄉人語，此家勝良賈。骨肉化飢魂，倉中有飽鼠。青春滿桑柘，旦夕鳴機杼。秋風一夜來，累累聞砧杵。西鄰有原憲，蓬蒿遶環堵。自樂固窮心，天意在何處？當門見堆子，已作桑田主。安得四海中，盡爲虞芮土。
早發 于濆 
綠野含曙光，東北雲如茜。栖鴉林際起，落月水中見。此身何自苦，日日凌霜霰。流蘇帳裏人，猶在陽臺畔。
季夏逢朝客 于濆 
滻水桃李熟，杜曲芙蓉老。九天休沐歸，腰玉垂楊道。避路迴綺羅，迎風嘶騕褭。豈知山谷中，日日吹瑤草。
隴頭水 于濆 
行人何徬徨，隴頭水嗚咽。寒沙戰鬼愁，白骨風霜切。薄日朦朧秋，怨氣陰雲結。殺成邊將名，名著生靈滅。
古別離 一 于濆 
入室少情意，出門多路岐。黃鶴有歸日，蕩子無還時。人誰無分命，妾身何太奇。君爲東南風，妾作西北枝。青樓鄰里婦，終年畫長眉。自倚對良匹，笑妾空羅幃。
古別離 二 于濆 
郎本東家兒，妾本西家女。對門中道間，終謂無離阻。豈知中道間，遣作空閨主。自是愛封侯，非關備胡虜。
擬古意 于濆 
白玉若無玷，花顏須及時。國色久在室，良媒亦生疑。鴉鬟未成髻，鸞鏡徒相知。翻慙效顰者，却笑從人遲。
隴頭吟 于濆 
借問隴頭水，終年恨何事。深疑嗚咽聲，中有征人淚。自古蘊長策，況我非才智。無計謝潺湲，一宵空不寐。
思歸引 于濆 
不耕南畝田，爲愛東堂桂。身同樹上花，一落又經歲。交親日相薄，知己恩潛替。日開十二門，自是無歸計。
秦富人 于濆 
高高起華堂，遠遠引流水。糞土視金珍，猶嫌未奢侈。陋巷滿蓬蒿，誰憐有顏子。
對花 于濆 
花開蝶滿枝，花落蝶還稀。惟有舊巢燕，主人貧亦歸。
宮怨 于濆 
妾家望江口，少年家財厚。臨江起珠樓，不賣文君酒。當年樂貞獨，巢燕時爲友。父兄未許人，畏妾事姑舅。西牆鄰宋玉，窺見妾眉宇。一旦及天聰，恩光生戶牖。謂言入漢宮，富貴可長久。君王縱有情，不奈陳皇后。誰憐頰似桃，孰知腰勝柳。今日在長門，從來不如醜。
登越王樓即事 牛徵 
危樓送遠目，信美奈鄉情。轉岸孤舟疾，銜山落照明。蕭條看草色，惆悵認江聲。誰會登臨恨，從軍白髮生。
及第後寄梁燭處士 伊璠 
繡轂尋芳許史家，獨將羈事達江沙。十年辛苦一枝桂，二月豔陽千樹花。鵬化四溟歸碧落，鶴棲三島接青霞。同袍不得同遊翫，今對春風日又斜。
春詩 蕭遘 
南國韶光早，春風送臘來。水堤煙報柳，山寺雪驚梅。練色鋪江晚，潮聲逐渚迴。
和王侍中謁張惡子廟 蕭遘 
青骨祀吳誰讓德，紫華居越亦知名。未聞一劒傳唐主，長擁千山護蜀城。斬馬威稜應掃蕩，截蛟鋒刃俟昇平。酇侯爲國親簫鼓，堂上神籌更布兵。
策試夜潛紀長句於都堂西南隅 一 韋承貽 
褒衣博帶滿塵埃，獨自都堂納卷回。蓬巷幾時聞吉語，棘籬何日免重來。三條燭盡鐘初動，九轉丹成鼎未開。殘月漸低人擾擾，不知誰是謫仙才。
策試夜潛紀長句於都堂西南隅 二 韋承貽 
白蓮千朵照廊明，一片昇平雅頌聲。才唱第三條燭盡，南宮風月畫難成。
詔放雲南子弟還國 鄭洪業 
德被陪臣子，仁垂聖主恩。雕題辭鳳闕，丹服出金門。有澤沾殊俗，無征及獷𤟤。銅梁分漢土，玉壘駕鸞軒。瘴嶺蠶叢盛，巴江越嶲垠。萬方同感化，豈獨自南蕃。
中秋夜思鄭延美有作 孫緯 
中秋中夜月，世說慴妖精。顧兔雲初蔽，長虵誰與勍。未追良友翫，安用玉輪盈。此意人誰喻，裁時穿禁城。
巴陵 歐陽玭 
孤城向夕原，春入景初暄。綠樹低官舍，青山在縣門。樓臺疑結蜃，枕席更聞猨。客路何曾定，棲遲欲斷魂。
榆溪道上 歐陽玭 
初日在斜溪，山雲片片低。鄉愁夢裏失，馬色望中迷。澗底淒泉氣，巖前遍綠荑。非關秦塞去，無事候晨雞。
幽軒 歐陽玭 
幽軒斜映山，空澗復潺潺。重疊巖巒趣，遙來窗戶間。桃花飄岫幌，燕子語松關。衣桁侵池翠，階痕露蘚斑。臨風清瑟奏，對客白雲閑。眷戀青春色，含毫俯碧灣。
社日村居 張演 
鵝湖山下稻粱肥，豚穽雞棲對掩扉。桑拓影斜春社散，家家扶得醉人歸。
弔孟昌圖 裴澈 
一章何罪死何名，投水惟君與屈平。從此蜀江煙月夜，杜鵑應作兩般聲。
婕妤怨 翁綬 
讒謗潛來起百憂，朝承恩寵暮仇讎。火燒白玉非因玷，霜剪紅蘭不待秋。花落昭陽誰共輦，月明長信獨登樓。繁華事逐東流水，團扇悲歌萬古愁。
隴頭吟 翁綬 
隴水潺湲隴樹黃，征人隴上盡思鄉。馬嘶斜[日]朔風急，雁過寒雲邊思長。殘月出林明劒戟，平沙隔水見牛羊。橫行俱是封侯者，誰斬樓蘭獻未央。
關山月 翁綬 
裴回漢月滿邊州，照盡天涯到隴頭。影轉銀河寰海靜，光分玉塞古今愁。笳吹遠戍孤烽滅，鴈下平沙萬里秋。況是故園搖落夜，那堪少婦獨登樓。
雨雪曲 翁綬 
邊聲四合殷河流，雨雪飛來遍隴頭。鐵嶺探人迷鳥道，陰山飛將濕貂裘。斜飄旌斾過戎帳，半雜風沙入戍樓。一自塞垣無李蔡，何人爲解北門憂。
行路難 翁綬 
行路艱難不復歌，故人榮達我蹉跎。雙輪晚上銅臺雪，一葉春浮瘴海波。自古要津皆若此，方今失路欲如何。君看西漢翟丞相，鳳沼朝辭暮雀羅。
折楊柳 翁綬 
紫陌金隄映綺羅，游人處處動離歌。陰移古戍迷芳草，花帶殘陽落遠波。臺上少年吹白雪，樓中思婦歛青蛾。殷勤攀折贈行客，此去關山雨雪多。
詠酒 翁綬 
逃暑迎春復送秋，無非綠蟻滿杯浮。百年莫惜千回醉，一醆能消萬古愁。幾爲芳菲眠細草，曾因雨雪上高樓。平生名利關身者，不識狂歌到白頭。
白馬 翁綬 
渥洼龍種雪霜同，毛骨天生膽氣雄。金埒乍調光照地，玉關初別遠嘶風。花明錦襜垂楊下，露濕朱纓細草中。一夜羽書催轉戰，紫髯騎出佩騂弓。
中秋月 潘緯 
古今逢此夜，共冀泬㵳明。豈是月華別，祗應秋氣清。影當中土正，輪對八荒平。尋客徒留望，璿璣自有程。
琴 潘緯 
客來鳴素琴，惆悵對遺音。一曲起於古，幾人聽到今。盡含風靄遠，自泛月煙深。風續水山操，坐生方外心。
九日衛使君筵上作 武瓘 
佳晨登賞喜還鄉，謝宇開筵晚興長。滿眼黃花初泛酒，隔煙紅樹欲迎霜。千家門戶笙歌發，十里江山白鳥翔。共賀安人豐樂歲，幸陪珠履侍銀章。
勸酒 武瓘 
勸君金屈巵，滿酌不須辭。花發多風雨，人生足別離。
重歸宜春偶成十六韻寄朝中知己 袁皓 
水香甘似醴，知是入袁溪。黃竹成叢密，青蘿夾岸低。煖流鸂鶒戲，深樹鷓鴣啼。黃犬驚迎客，青牛困臥泥。有村皆績紡，無地不耕犂。鄉曲多耆舊，逢迎盡杖藜。殷勤傾白酒，相勸有黃雞。歸老官知忝，還鄉路不迷。直言干忌諱，權路恥依棲。拙學趨時態，閑思與牧齊。稻糧饒燕雀，江海溢鳧鷖。昔共逢離亂，今來息鼓鼙。恩仁霑品物，教化及雕題。上貢貞元祿，曾叨寵記批。何須歸紫禁，便是到丹梯。珍重長安道，從今息馬嘶。
及第後作 袁皓 
金榜高懸姓字真，分明折得一枝春。蓬瀛乍接神仙侶，江海迴思耕釣人。九萬摶扶排羽翼，十年辛苦涉風塵。昇平時節逢公道，不覺龍門是嶮津。
重歸宜春經過萍川題梵林寺 袁皓  洞庭湖
梵林遺址在松蘿，四十年來兩度過。濾水東奔彭蠡浪，萍川西注洞庭波。村煙不改居人換，官路無窮行客多。拖紫腰金成底事，凭闌惆悵欲如何。
寄岳陽嚴使君 袁皓 
得意東歸過岳陽，桂枝香惹蘂珠香。也知暮雨生巫峽，爭奈朝雲屬楚王。萬恨只憑期尅手，寸心唯繫別離腸。南亭宴罷笙歌散，回首煙波路渺茫。
賦得郎官上應列宿 公乘億 
北極佇文昌，南宮曉拜郎。紫泥乘帝澤，銀印佩天光。緯結三台側，鉤連四輔傍。佐商依傅說，仕漢笑馮唐。委佩搖秋色，峨冠帶晚霜。自然符列象，千古耀巖廊。
春風扇微和 公乘億 
麗日催遲景，和風扇早春。暖浮丹鳳闕，韶媚黑龍津。澹蕩迎仙仗，霏微送畫輪。綠搖宮柳散，紅待禁花新。舞席潛迴雪，歌筵暗起塵。幸當陽候律，一顧及佳晨。
賦得秋菊有佳色 公乘億 
陶令籬邊菊，秋來色轉佳。翠攢千片葉，金剪一枝花。蘂逐蜂鬚亂，英隨蝶翅斜。帶香飄綠綺，和酒上烏紗。散漫搖霜彩，嬌妍漏日華。芳菲彭澤見，更稱在誰家。
賦得臨江遲來客 公乘億 
江上晚沈沈，煙波一望深。向來殊未至，何處擬相尋。柳結重重眼，萍翻寸寸心。暮山期共眺，寒渚待同臨。北去魚無信，南飛雁絕音。思君不可見，使我獨愁吟。
九華山謠 王季文  九华山
九華崢嶸占南陸，蓮花擢本山半腹。翠屏橫截萬里天，瀑水落深千丈玉。雲梯石磴入杳冥，俯看四極如中庭。丹崖壓下廬霍勢，白日隱出牛斗星。杉松一歲抽數尺，瓊草夤緣秀層壁。南風拂曉煙霧開，滿山葱蒨鋪鮮碧。雷霆往往從地發，龍臥豹藏安可別。峻極遙看戛昊蒼，挺生豈得無才傑。神仙憚險莫敢登，馭風駕鶴循丘陵。陽烏不見峰頂樹，大火尚結嵒中冰。靈光爽氣曛復旭，晴天倒影西江淥。具區彭蠡夾兩傍，正可別作一嶽當少陽。
青出藍 王季文 
芳藍滋匹帛，人力半天經。浸潤加新氣，光輝勝本青。還同冰出水，不共草爲螢。翻覆依襟上，偏知造化靈。
題青龍精舍 盧駢 
壽夭雖云命，榮枯亦大偏。不知雷氏劒，何處更衝天。
退朝望終南山 李拯  终南山
紫宸朝罷綴鴛鸞，丹鳳樓前駐馬看。惟有終南山色在，晴明依舊滿長安。
月中桂樹 顧封人 
芬馥天邊桂，扶疎在月中。能齊大椿長，不與小山同。皎皎舒華色，亭亭麗碧空。虧盈寧委露，搖落不關風。歲晚花應發，春餘質詎豐。無因遂攀賞，徒欲望青葱。
和陸魯望白菊 司馬都 
恥共金英一例開，素芳須待早霜催。繞籬看見成瑤圃，泛酒須迷傍玉杯。映水好將蘋作伴，犯寒疑與雪爲媒。夫君每尚風流事，應爲徐妃致此栽。
送羊振文先輩往桂陽歸覲 司馬都 
此去歡榮冠士林，離筵休恨酒杯深。雲梯萬仞初高步，月桂餘香尚滿襟。鳴櫂曉衝蒼靄發，落帆寒動白華吟。君家祖德惟清苦，却笑當時問絹心。
書邊事 李昌符 
朔野煙塵起，天軍又舉戈。陰風向晚急，殺氣入秋多。樹盡禽栖草，冰堅路在河。汾陽無繼者，羌虜肯先和。
贈同遊 李昌符 
此來風雨後，已覺減年華。若待皆無事，應難更有花。管弦臨夜急，榆柳向江斜。且莫看歸路，同須醉酒家。
送人出塞 李昌符 
北風吹雨雪，舉目已悽悽。戰鬼秋頻哭，征鴻夜不栖。沙平關路直，磧廣郡樓低。此去非東魯，人多事鼓鼙。
下第後蒙侍郎示意指於新先輩宣恩感謝 李昌符 
才薄命如此，自嗟兼自疑。遭逢好文日，黜落至公時。倚玉甘無路，穿楊却未期。更慙君侍坐，問許可言詩。
晚夏逢友人 李昌符 
一別同袍友，相思已十年。長安多在客，久病忽聞蟬。驟雨纔沾地，陰雲不徧天。微涼堪話舊，移榻晚風前。
秋中夜坐 李昌符 
空庭吟坐久，爽氣入荷衣。病葉先秋落，驚禽背月飛。瘴雲晴未散，戍客老將依。爲應金門策，多應說戰機。
得遠書 李昌符 
故人居謫宦，今日一書來。良久驚兼喜，殷勤卷更開。瘴雲沉去鴈，江雨促新梅。滿紙殊鄉淚，非冤不可哀。
贈同席 李昌符 
四座列吾友，滿園花照衣。一生知幾度，後到擬先歸。急管侵諸樂，嚴城送落暉。當歡莫離席，離席却歡稀。
行思 李昌符 
千里豈云去，欲歸如路窮。人間無暇日，馬上又秋風。破月銜高岳，流星拂曉空。此時皆在夢，行色獨怱怱。
與友人會 李昌符 
蟬吟槐蘂落，的的是愁端。病覺離家遠，貧知處事難。真交無所隱，深語有餘歡。未必聞歌吹，羈心得暫寬。
送人遊邊 李昌符 
愁指蕭關外，風沙入遠程。馬行初有跡，雨落竟無聲。地理全歸漢，天威不在兵。西京逢故老，暗喜復時平。
寄棲白上人 李昌符 
剪髪兼成隱，將心更屬文。無憀對豪客，不拜謁吾君。畫壁惟泉石，經窗半典墳。歸林幽鳥狎，乞食病僧分。默坐終清夜，凝思念碧雲。相逢應未卜，余正走囂氛。
送人入新羅使 李昌符 
雞林君欲去，立冊付星軺。越海程難計，征帆影自飄。望鄉當落日，懷闕羨迴潮。宿霧蒙青嶂，驚波蕩碧霄。春生陽氣早，天接祖州遙。愁約三年外，相迎上石橋。
詠鐵馬鞭 李昌符 
漢將臨流得鐵鞭，鄂侯名字舊雕鐫。須爲聖代無雙物，肯逐將軍臥九泉。汗馬不侵誅虜血，神功今見補亡篇。時來終薦明君用，莫歎沉埋二百年。
送友人 李昌符 
舉世誰能與事期，解攜多是正歡時。人間不遣有名利，陌上始應無別離。晚渡待船愁立久，亂山投店獨行遲。我今漂泊還如此，江劒相逢亦未知。
南潭 李昌符 
匝岸青蕪掩古苔，面山亭樹枕潭開。有時弦管收筵促，無數鳧鷖逆浪來。路入龍祠羣木老，風驚漁艇一聲迴。人傳郭惲多遊此，誰見當初泛玉杯。
秋夜作 李昌符 
數畝池塘近杜陵，秋天寂寞夜雲凝。芙蓉葉上三更雨，蟋蟀聲中一點燈。跡避險巇翻失路，心歸閑澹不因僧。既逢上國陳詩日，長守林泉亦未能。
客恨 李昌符 
古原南北舊蕭疎，高木風多小雪餘。半夜病吟人寢後，百年閑事酒醒初。頻招兄弟同佳節，已有兵戈隔遠書。肥馬王孫定相笑，不知岐路厭樵漁。
綠珠詠 李昌符 
洛陽佳麗與芳華，金谷園中見百花。誰遣當年墜樓死，無人巧笑破孫家。
贈別 李昌符 
又將書劒出孤舟，盡日停橈結遠愁。莫道江波話離別，江波一去不迴流。
傷春 李昌符 
即是春風盡，仍霑夜雨歸。明朝更來此，兼恐落花稀。
瑤臺 汪遵 
仙夢香魂不久留，滿川雲雨滿宮愁。直須待得荆王死，始向瑤臺一處遊。
吳坂 汪遵 
踡跼鹽車萬里蹄，忽逢良鑒始能嘶。不緣伯樂稱奇骨，幾與駑駘價一齊。
箕山 汪遵  咏物诗 描写山 咏物 写山
薄世臨流洗耳塵，便歸雲洞任天真。一瓢風入猶嫌鬧，何況人間萬種人。
梁寺 汪遵 
立國從來爲戰功，一朝何事却談空。臺城兵匝無人敵，閑臥高僧滿梵宮。
南陽 汪遵 
陸困泥蟠未適從，豈妨耕嫁隱高蹤。若非先主垂三顧，誰識茅廬一臥龍。
杞梁墓 汪遵 
一呌長城萬仞摧，杞梁遺骨逐妻回。南鄰北里皆孀婦，誰解堅心繼此來。
夷門 汪遵 
晉鄙兵回爲重難，秦師收斾亦西還。今來不是無朱亥，誰降軒車問抱關。
汴河 汪遵 
隋皇意欲泛龍舟，千里崑崙水別流。還待春風錦帆暖，柳陰相送到迷樓。
燕臺 汪遵 
禮士招賢萬古名，高臺依舊對燕城。如今寂寞無人上，春去秋來草自生。
西河 汪遵  隋・唐・五代 咏史 故事
花貌年年溺水濱，俗傳河伯娶生人。自從明宰投巫後，直至如今鬼不神。
密縣 汪遵 
百里能將濟猛寬，飛蝗不到邑人安。至今閭里逢災沴，猶祝當時卓長官。
昇仙橋 汪遵 
題橋貴欲露先誠，此日人皆笑率情。應訝臨邛沽酒客，逢時還作漢公卿。
破陳 汪遵 
獵獵朱旗映綵霞，紛紛白刃入陳家。看看打破東平苑，猶舞庭前玉樹花。
白頭吟 汪遵 
失却青絲素髪生，合歡羅帶意全輕。古今人事皆如此，不獨文君與馬卿。
晉河 汪遵 
風引征帆管吹高，晉君張[宴]俟雄豪。舟人笑指千餘客，誰是煙霄六翮毛。
干將墓 汪遵 
橐籥冰霜萬古聞，拍灰松地見餘墳。應緣神劒飛揚久，水水山山盡是雲。
三閭廟 汪遵  咏物诗 咏物
爲嫌朝野盡陶陶，不覺官高怨亦高。憔悴莫酬漁父笑，浪交千載詠離騷。
易水 汪遵 
[匕]首空磨事不成，誤留龍袂待琴聲。斯須却作秦中鬼，青史徒標烈士名。
嚴陵臺 汪遵 
一釣淒涼在杳冥，故人飛詔入山扃。終將寵辱輕軒冕，高臥五雲爲客星。
淮陰 汪遵 
秦季賢愚混不分，只應漂母識王孫。歸榮便累千金贈，爲報當時一飯恩。
雞鳴曲 汪遵 
金距花冠傍舍棲，清晨相呌一聲齊。開關自有馮生計，不必天明待汝啼。
採桑婦 汪遵 
爲報躊躇陌上郎，蠶飢日晚妾心忙。本來若愛黃金好，不肯攜籠更採桑。
越女 汪遵 
玉貌何曾爲浣沙，只圖句踐獻夫差。蘇臺日夜唯歌舞，不覺干戈犯翠華。
望思臺 汪遵 
不憂家國任姦臣，骨肉翻爲驀路人。巫蠱事行冤莫雪，九層徒築見無因。
比干墓 汪遵 
國亂時危道不行，忠賢諫死勝謀生。一沈冤骨千年後，壠水雖平恨未平。
北海 汪遵 
漢臣曾此作縲囚，茹血衣毛十九秋。鶴髪半垂龍節在，不聞青史說封侯。
招屈亭 汪遵 
三閭溺處殺懷王，感得荆人盡縞裳。招屈亭邊兩重恨，遠天秋色暮蒼蒼。
屈祠 汪遵 
不肯迂回入醉鄉，乍吞忠梗沒滄浪。至今祠畔猨啼月，了了猶疑恨楚王。
銅雀臺 汪遵  咏物诗 咏物
銅雀臺成玉座空，短歌長袖盡悲風。不知仙駕歸何處，徒遣顰眉望漢宮。
戰城南 汪遵 
風沙刮地塞雲愁，平旦交鋒晚未休。白骨又霑新戰血，青天猶列舊旄頭。
延平津 汪遵 
三尺晶熒射斗牛，豈隨凡手報冤讎。延平一旦爲龍處，看取風雲布九州。
烏江 汪遵  咏物诗 咏物 怀古
兵散弓殘挫虎威，單槍匹馬突重圍。英雄去盡羞容在，看却江東不得歸。
升仙橋 汪遵 
漢朝卿相盡風雲，司馬題橋衆又聞。何事不如楊得意，解搜賢哲薦明君。
隋柳 汪遵 
夾浪分堤萬樹餘，爲迎龍舸到江都。君看靖節高眠處，只向衡門種五株。
楊柳 汪遵  咏物 咏物诗 柳树
亞夫營畔柳濛濛，隋主堤邊四路通。攀折贈君還有意，翠眉輕嫩怕春風。
招隱 汪遵 
罷聽泉聲看鹿羣，丈夫才策合匡君。早攜書劒離巖谷，莫待蒲輪輾白雲。
五湖 汪遵 
已立平吳霸越功，片帆高颺五湖風。不知戰國官榮者，誰似陶朱得始終。
澠池 汪遵  写人 咏史 写人诗
西秦北趙各稱高，池上張筵列我曹。何事君王親擊缶，相如有劒可吹毛。
詠酒二首 一 汪遵 
九醞松醪一曲歌，本圖閑放養天和。後人不識前賢意，破國亡家事甚多。
詠酒二首 二 汪遵 
萬事銷沈向一杯，竹門啞軋爲風開。秋宵睡足芭蕉雨，又是江湖入夢來。
蒼頡臺 汪遵 
觀跡成文代結繩，皇風儒教浩然興。幾人從此休耕釣，吟對長安雪夜燈。
長城 汪遵  抒情 咏物 咏物诗
秦築長城比鐵牢，蕃戎不敢過臨洮。雖然萬里連雲際，爭及堯階三尺高。
過洞庭湖 許棠  洞庭湖
驚波常不定，半日鬢堪斑。四顧疑無地，中流忽有山。鳥高恆畏墜，帆遠却如閑。漁父閑相引，時歌浩渺間。
送李頻之南陵主簿 許棠 
赴縣是還鄉，途程豈覺長。聽鶯離灞岸，盪槳入陵陽。野蕨生公署，閑雲拂印牀。晴天調膳外，垂釣有池塘。
寫懷 許棠 
汩沒與辛勤，全鍾在此身。半生爲下客，終老託何人。兩鬢關中改，千巖海上春。青雲知有路，自是致無因。
過中條山 許棠 
徒爲經異岳，不得訪靈蹤。日盡行難盡，千重復萬重。雲垂多作雨，雷動半和鐘。孤竹人藏處，無因認本峰。
早發洛中 許棠 
半夜發清洛，不知過石橋。雲增中岳大，樹隱上陽遙。塹黑初沉月，河明欲認潮。孤村人尚夢，無處暫停橈。
汝州郡樓望嵩山 許棠 
不共衆山同，岧嶤出迥空。幾層高鳥外，萬仞一樓中。水落難歸地，雲離便逐風。唯應霄漢客，絕頂路方通。
塞外書事 許棠 
征路出窮邊，孤吟傍戍煙。河光深蕩塞，磧色迥連天。殘日沉鵰外，驚蓬到馬前。空懷釣魚所，未定卜歸年。
送李員外知揚子州留務 許棠 
帝命分留務，東南向楚天。幾程迴送騎，中路見迎船。冶例開山鑄，民多酌海煎。青雲名素重，此去豈經年。
春暮途次華山下 許棠 
他皆宴牡丹，獨又出長安。遠道行非易，無圖住自難。離城風已暖，近岳雨翻寒。此去知誰顧，閑吟祗自寬。
旅次滑臺投獻陸侍御 許棠 
已是鴻來日，堪驚却背秦。天遙三楚樹，路遠兩河人。旅夢難歸隱，吟魂不在身。霜臺欹冠豸，賴許往來頻。
重歸江南 許棠 
無成歸故里，不似在他鄉。歲月逐流水，山川空夕陽。回潮迷古渡，迸竹過鄰墻。耆舊休存省，胡爲止淚行。
題開明里友人居 許棠 
城中塵外住，入望是田家。井出深山水，闌藏異國花。風巢和鳥動，雪竹向人斜。來往唯君熟，鄉園共海涯。
遣懷 許棠 
此生何處遂，屑屑復悠悠。舊國歸無計，他鄉夢亦愁。飛塵長滿眼，衰髪暗添頭。章句非經濟，終難動五侯。
送龍州樊使君 許棠 
曾見邛人說，龍州地未深。碧溪飛白鳥，紅斾映青林。土產唯宜藥，王租只貢金。政成開宴日，誰伴使君吟。
送李左丞巡邊 許棠 
狂戎侵內地，左轄去蕭關。走馬衝邊雪，鳴鞞動塞山。風收枯草定，月滿廣沙閑。西繞河蘭匝，應多隔歲還。
鴈門關野望 許棠 
高關閑獨望，望久轉愁人。紫塞唯多雪，胡山不盡春。河遙分斷野，樹亂起飛塵。時見東來騎，心知近別秦。
五原書事 許棠 
西出黃雲外，東懷白浪遙。星河愁立夜，雷電獨行朝。磧迥人防寇，天空鴈避鵰。如何非戰卒，弓劒不離腰。
塞下二首 一 許棠 
胡虜偏狂悍，邊兵不敢閑。防秋朝伏弩，縱火夜搜山。鴈逆風鼙振，沙飛獵騎還。安西雖有路，難更出陽關。
塞下二首 二 許棠 
征役已不定，又緣無定河。塞深烽砦密，山亂犬羊多。漢卒聞笳泣，胡兒擊劒歌。番情終未測，今昔謾言和。
題張喬昇平里居 許棠  庐山
下馬似無人，開門只一身。心同孤鶴靜，行過老僧真。亂水藏幽徑，高原隔遠津。匡廬曾共隱，相見自相親。
題鄭拾遺南齋 許棠 
明時無事諫，豈事隱明君。每值離丹陛，多陪宴白雲。門連蕭洞僻，地與曲江分。滿院皆檉竹，期棲鸞鶴羣。
渭上送人南歸 許棠 
遠役與歸愁，同來渭水頭。南浮應到海，北去阻無州。楚雨天連地，胡風夏甚秋。江人如見問，爲話復貧遊。
投徐端公 許棠 
無謀尋舊友，強喜亦如愁。丹桂阻丹懇，白衣成白頭。窮吳迷釣業，大漠事貧遊。霄漢期提引，龍鍾未擬休。
銀州北書事 許棠 
南辭采石遠，北背乞銀深。磧路雖多險，江人不廢吟。鵰依孤堠立，鷗向迥沙沈。因共邊人熟，行行起戰心。
經故楊太尉舊居 許棠 
在漢信垂功，於唐道更隆。一川留古跡，多代仰高風。樹折巢墮鳥，階荒草覆蟲。行人過豈少，獨駐夕陽中。
東歸次采石江 許棠 
東下經牛渚，依然是故關。客程臨岸盡，鄉思入鷗閑。雨漲巴來浪，雲增楚際山。漁翁知未達，相顧不開顏。
隴上書事 許棠 
城疊連雲壑，人家似隱居。樹飛鸚鵡衆，川下鶺鴒疎。滴夢關山雨，資餐隴水魚。誰知江徼客，此景倍相於。
陳情獻江西李常侍五首 一 許棠 
二十二三年，遊秦復滯燕。徒陪羣彥後，自苦此生前。徑折啼猿樹，巖荒噴月泉。東堂曾受薦，垂白志猶堅。
陳情獻江西李常侍五首 二 許棠 
淅淅復棲棲，人間只自迷。終年愁遠道，到老去何蹊。始見紅葉落，又聞黃鳥啼。不因趨大斾，誰肯暫提攜。
陳情獻江西李常侍五首 三 許棠 
童蒙即苦辛，未識杏園春。謾倚無爲日，還成不偶人。鄉程長恨遠，旅夢亦愁貧。天地雖云廣，殊難寄此身。
陳情獻江西李常侍五首 四 許棠 
春闈久已滯，秋賦又逢停。選士疑長阻，傷時自不寧。秦城還逐夢，楚徼影隨形。此去吟雖苦，何人更肯聽。
陳情獻江西李常侍五首 五 許棠 
孤立時全塞，求名勢轉難。身多離下國，分合阻長安。越鳥啼春早，蠻花送雨寒。丘門沾顧重，未別欲闌干。
經八合坂 許棠 
躡險入高空，初疑勢不窮。又緣千嶂盡，還共七盤同。下辨東流水，平隨北去鴻。天然無此道，應免患窮通。
送友人北遊 許棠 
北出陰關去，何人肯待君。無青山擁晉，半濁水通汾。鴈塞雖多鴈，雲州却少雲。茲遊殊不惡，莫恨暫離羣。
登凌歊臺 許棠 
平蕪望已極，況復倚凌歊。江截吳山斷，天臨楚澤遙。雲帆高出樹，水市迥分橋。立久斜陽盡，無言似寂寥。
曲江三月三日 許棠 
滿國賞芳辰，飛蹄復走輪。好花皆折盡，明日恐無春。鳥避連雲幄，魚驚遠浪塵。如何當此節，獨自作愁人。
贈棲白上人 許棠 
閑身却不閑，日日對天顏。已住城中寺，難歸海上山。詩傳華夏外，偈布市朝間。欲問空門事，空門豈有關。
野步 許棠 
閑賞步易遠，野吟聲自高。路無人到跡，林有鶴遺毛。物外趣都別，塵中心枉勞。沿溪收墮果，坐石喚飢猱。
過湍溝谷 許棠 
西去窮胡處，嵓崖境不常。石形相對聳，天勢一條長。棧底鳴流水，林端歛夕陽。雖隨兵馬至，未免畏豺狼。
送友人遊蜀 許棠 
巴興千萬尋，此去若爲心。蟋蟀既將定，獼猴應正吟。劒門秋斷鴈，褒谷夜多砧。自古西南路，艱難直至今。
題秦州城 許棠 
聖澤滋遐徼，河隄四向通。大荒收虜帳，遺土復秦風。亂燒迷歸路，遙山似夢中。此時懷感切，極目思無窮。
寄敬亭山清越上人 許棠 
南朝山半寺，謝朓故鄉鄰。嶺上非無主，秋詩復有人。高禪星月近，野火虎狼馴。舊許陪閑社，終應待此身。
隴州旅中書事寄李中丞 許棠 
三伏客吟過，長安未擬還。蛩聲秋不動，燕別思仍閑。亂葉隨寒雨，孤蟾起暮關。經時高嶺外，來往斾旌間。
旅懷 許棠 
終年唯旅舍，只似已無家。白髮除還出，丹霄去轉賒。夏遊窮塞路，春醉負秦花。應是穹蒼意，空教老若耶。
題金山寺 許棠 
四面波濤匝，中樓日月鄰。上窮如出世，下瞷忽驚神。剎礙長空鳥，船通外國人。房房皆疊石，風掃永無塵。
送王侍御赴宣城 許棠 
朝回離九陌，島外賞殘春。經宿留閑客，看雲作主人。時清難議隱，位重亦甘貧。巖洞真仙境，應休別臥鄰。
題汧湖二首 一 許棠 
偶得湖中趣，都忘隴坻愁。邊聲風下鴈，楚思浪移舟。靜極亭連寺，涼多島近樓。吟遊終不厭，還似曲江頭。
題汧湖二首 二 許棠  洞庭湖
隴首時無事，湖邊日縱吟。遊魚來復去，浴鳥出還沈。蜃氣藏孤嶼，波光到遠林。無人見垂釣，暗起洞庭心。
宿青山館 許棠 
下馬青山下，無言有所思。雲藏李白墓，苔暗謝公詩。烈燒飛荒野，棲鳧宿廣陂。東來與西去，皆是不閑時。
聞蟬十二韻 許棠 
造化生微物，常能應候鳴。初離何處樹，又發去年聲。未蛻唯愁動，纔飛似解驚。聞來鄰海徼，恨起過邊城。騷屑隨風遠，悠揚類雪輕。報秋涼漸至，嘶月思偏清。互默疑相荅，微搖似欲行。繁音人已厭，朽殼蟻猶爭。朝士嚴冠飾，宮嬪逞鬢名。亂依西日噪，多引北歸情。篠露凝潛吸，蛛絲忽迸縈。此時吟立者，不覺萬愁生。
冬杪歸陵陽別業五首 一 許棠 
無媒歸別業，所向自乖心。閭里故人少，田園荒草深。浪翻全失岸，竹迸別成林。鷗鳥猶相識，時來聽苦吟。
冬杪歸陵陽別業五首 二 許棠 
眠雲終未遂，策馬暫休期。上國勞魂夢，中心甚別離。冰封巖溜斷，雪壓砌松欹。骨肉嗟名晚，看歸却淚垂。
冬杪歸陵陽別業五首 三 許棠 
學劒雖無術，吟詩似有魔。已貧甘事晚，臨老愛閑多。雞犬唯隨鹿，兒童只衣簑。時因尋野叟，狂醉復狂歌。
冬杪歸陵陽別業五首 四 許棠 
鄉國亂離後，交親半旅遊。遠聞誠可念，歸見豈無愁。敗葦迷荒徑，寒簑沒壞舟。衡門終不掩，倚杖看波流。
冬杪歸陵陽別業五首 五 許棠 
遊秦復滯燕，不覺近衰年。旅貌同柴毀，行衣對骨穿。籬寒多啄雀，木落斷浮煙。楚夜聞鳴鴈，猶疑在塞天。
送王侍御赴宣城 許棠 
戴豸却驅雞，東南上句溪。路過金谷口，帆轉石城西。水樹連天暗，山禽繞郡啼。江人諳舊化，那復俟招攜。
春日烏延道中 許棠 
邊窮厄未窮，復此逐歸鴻。去路多相似，行人半不同。山川藏北狄，草木背東風。虛負男兒志，無因立戰功。
寄華陰劉拾遺 許棠 
堅心持諫諍，自古亦艱難。寄邑雖行化，眠雲似去官。河分中野斷，岳入半天寒。瀑布冰成日，誰陪吟復看。
憶江南 許棠 
南楚西秦遠，名遲別歲深。欲歸難遂去，閑憶自成吟。雷電閑傾雨，猿猱鬬墮林。眠雲機尚在，未忍負初心。
送前汝州李侍御罷歸宣城 許棠 
吟詩早得名，戴豸又加榮。下國閑歸去，他人少此情。雲移寒嶠出，燒夾夜江明。重引池塘思，還登謝朓城。
失題 許棠 
獨夜長城下，孤吟近北辰。半天初去鴈，窮磧遠來人。月黯氛埃積，風羶帳幕鄰。惟聞防虜寇，不語暗傷神。
送裴拾遺宰下邽 許棠 
受謫因延諫，茲行不出關。直廬辭玉陛，上馬向仙山。地古桑麻廣，城偏僕御閑。縣齋高枕臥，猶夢犯天顏。
隗囂宮晚望 許棠 
西顧伊蘭近，方驚滯極邊。水隨空谷轉，山向夕陽偏。磧鳥多依地，胡雲不滿天。秋風動衰草，只覺犬羊羶。
哭宣城元徵君 許棠 
高眠終不起，遠趣固難知。琴劒今無主，園林舊許誰。苔封僧坐石，葦漲鶴翹池。後代傳青史，方欽道德垂。
寄建州姚員外 許棠 
誣譖遭遐謫，明君即自知。鄉遙辭劒外，身獨向天涯。嶺堠蠻雲積，閩空瘴雨垂。南來終不遂，日探北歸期。
送厲校書從事鳯翔 許棠 
赴辟依丞相，超榮事豈同。城池當隴右，山水是關中。日有來巴使，秋高出塞鴻。旬休隨大斾，應到九成宮。
春夜同厲文學先輩會宿 許棠 
江漢久分路，京關重聚吟。更爲他夜約，方盡昔年心。月隔明河遠，花藏宿鳥深。無眠將及曙，多是說山陰。
長安書情 許棠 
疎散過閑人，同人不在秦。近來驚白髮，方解惜青春。僻寺居將遍，權門到絕因。行藏如此輩，何以謂謀身。
過故洛城 許棠 
七百數還窮，城池一旦空。夕陽唯照草，危堞不勝風。岸斷河聲別，田荒野色同。
寄廬山賈處士 許棠  庐山
時泰亦高眠，人皆謂不然。窮經休望辟，餌朮止期仙。彭蠡波涵月，爐峰雪照天。常聞風雨夜，到曉在漁船。
泗上早發 許棠  洞庭湖
獨起無人見，長河夜泛時。平蕪疑自動，落月似相隨。楚外離空早，關西去已遲。漁歌聞不絕，却軫洞庭思。
贈天台僧 許棠 
赤城霞外寺，不忘舊登年。石上吟分海，樓中語近天。重遊空有夢，再隱定無緣。獨夜休行道，星辰靜照禪。
冬夜與友人會宿 許棠 
君初離鴈塞，我久滯雕陰。隔閏俱勞夢，通宵各話心。禁風吹漏出，原樹映星沉。白晝常多事，無妨到曉吟。
送元遂上人歸吳中 許棠 
落髪在王畿，承恩著紫衣。印心誰受請，講疏自攜歸。泛浦龍驚錫，禪雲虎繞扉。吳中知久別，菴樹想成圍。
春日言懷 許棠 
東風萬物新，獨未到幽人。賦命自多蹇，陽和非不均。五陵三月暮，百越一家貧。早悞閑眠處，無愁異此身。
奉天寒食書事 許棠 
處處無煙火，人家似暫空。曉林花落雨，寒谷鳥啼風。故里芳洲外，殘春甸服中。誰知獨西去，步步泣途窮。
長安寓居 許棠 
貧寄帝城居，交朋日自疎。愁迎離磧鴈，夢逐出關書。經雨蟬聲盡，兼風杵韻餘。誰知江徼塞，所憶在樵漁。
寫懷 許棠 
此生居此世，堪笑復堪悲。在處有岐路，何人無別離。長當多難日，愁過少年時。窮達都判了，休閑鑷白髭。
白菊 許棠 
所尚雪霜姿，非關落帽期。香飄風外別，影到月中疑。發在林彫後，繁當露冷時。人間稀有此，自古乃無詩。
陪郢州張員外宴白雪樓 許棠 
高情日日閑，多宴雪樓間。灑檻江干雨，當筵天際山。帶帆分浪色，駐樂話朝班。豈料羈浮者，樽前得解顏。
和薛侍御題興善寺松 許棠 
何年斸到城，滿國響高名。半寺陰常匝，鄰坊景亦清。代多無朽勢，風定有餘聲。自得天然狀，非同澗底生。
題鄭侍郎巖隱十韻 許棠 
朝退常歸隱，真修大隱情。園林應得趣，巖谷自爲名。野步難尋寺，閑吟少在城。樹藏幽洞黑，花照遠村明。海石分湖路，風泉遰雨聲。性高憐散逸，官達厭公卿。架引藤重長，階延笋迸生。青門無到客，紫閣有來鶯。物外身雖隱，區中望本清。終難依此境，坐臥避鈞衡。
親仁里雙鷺 許棠 
雙去雙來日已頻，只應知我是江人。對欹雪頂思尋水，更振霜翎恐染塵。三楚幾時初失侶，五陵何樹又棲身。天然不與凡禽類，傍砌聽吟性自馴。
成紀書事二首 一 許棠 
東吳遠別客西秦，懷舊傷時暗灑巾。滿野多成無主塚，防邊半是異鄉人。山河再闊千餘里，城市曾經一百春。閑與將軍議戎事，伊蘭猶未絕胡塵。
成紀書事二首 二 許棠 
蹉跎遠入犬羊中，荏苒將成白首翁。三楚田園歸未得，五原岐路去無窮。天垂大野鵰盤草，月落孤城角嘯風。難問開元向前事，依稀猶認隗囂宮。
秦中遇友人 許棠 
半生南走復西馳，愁過楊朱罷泣岐。遠夢亦羞歸海徼，貧遊多是滯邊陲。胡雲不聚風無定，隴路難行棧更危。旦暮唯聞語征戰，看看已欲廢吟詩。
過分水嶺 許棠 
隴山高共鳥行齊，瞰險盤空甚躡梯。雲勢崩騰時向背，水聲嗚咽若東西。風兼雨氣吹人面，石帶冰棱礙馬蹄。此去秦川無別路，隔崖窮谷却難迷。
講德陳情上淮南李僕射八首 一 許棠 
天降賢人佐聖時，自然聲教滿華夷。英明不獨中朝仰，清重兼聞外國知。涼夜酒醒多對月，曉庭公退半吟詩。梁城東下雖經戰，風俗猶傳守舊規。
講德陳情上淮南李僕射八首 二 許棠 
多朝軒冕冠乾坤，四海皆推聖最尊。楚玉已曾分卞玉，膺門依舊是龍門。筵開樂振高雲動，城掩鼙收落日昏。嘗念蒼生如赤子，九州無處不沾恩。
講德陳情上淮南李僕射八首 三 許棠 
未領春闈望早清，況聯戎閫控強兵。風威遍布江山靜，教化高同日月明。九郡竟歌兼煮海，四方皆得共和羹。東南自此全無事，只爲期年政已成。
講德陳情上淮南李僕射八首 四 許棠 
帝念淮堧疫疹頻，牢籠山海委名臣。古來比德由無侶，當代同途豈有人。夜宴獨吟梁苑月，朝遊重見廣陵春。多年疲瘵全蘇息，須到謳謠日滿秦。
講德陳情上淮南李僕射八首 五 許棠 
三紀吟詩望一名，丹霄待得白頭成。已期到老還沾祿，無復偷閑却養生。當宴每垂聽樂淚，望雲長起憶山情。朱門舊是登龍客，初脫魚鱗膽尚驚。
講德陳情上淮南李僕射八首 六 許棠 
東來淮海拜旌旟，不把公卿一字書。曾侍晚齋吟對雪，又容華館食兼魚。孤微自省恩非次，際會誰知分有餘。唯耻舊橋題處在，榮歸無計似相如。
講德陳情上淮南李僕射八首 七 許棠 
平生南北逐蓬飄，待得名成鬢已彫。寒浦一從拋釣艇，舊林無處認風飆。程途雖喜關河盡，時節猶驚骨肉遙。愁策羸蹄更歸去，亂山流水滿翻潮。
講德陳情上淮南李僕射八首 八 許棠 
丹霄空把桂枝歸，白首依前着布衣。當路公卿誰見待，故鄉親愛自疑非。東風乍喜還滄海，棲旅終愁出翠微。應念無媒居選限，二年須更守漁磯。
獻獨孤尚書 許棠 
虛拋南楚滯西秦，白首依前衣白身。退鷁已經三十載，登龍曾見一千人。魂離爲役詩篇苦，淚竭緣嗟骨相貧。今日鞠躬高斾下，欲傾肝膽杳無因。
將過單于 許棠 
荒磧連天堡戍稀，日憂蕃寇却忘機。江山不到處皆到，隴鴈已歸時未歸。行李亦須攜戰器，趨迎當便著戎衣。幷州去路殊迢遰，風雨何當達近畿。
貞女祠 許棠 
何穴藏貞骨，荒祠見舊顏。精靈應自在，雲雨不相關。落石泉多咽，無風樹盡閑。唯疑千古後，爲瑞向人間。
宿華山 許棠 
異境良難測，非仙豈合遊。星辰方滿岳，風雨忽移舟。噴月泉垂壁，棲松鶴在樓。因知休養處，不必在嵩丘。
送張員外西川從事 許棠 
爲郎不入朝，自是赴嘉招。豸角初離首，金章已在腰。劒橫陰綠野，棧響近丹霄。迎驛應相續，懸愁去路遙。
題慈恩寺元遂上人院 許棠 
竹檻匝回廊，城中似外方。月雲開作片，枝鳥立成行。徑接河源潤，庭容塔影涼。天台頻去說，誰占最高房。
雕陰道中作 許棠 
五月綏州北，途程少鬱蒸。馬依羶草聚，人抱濁河澄。蹟固長城壘，冤深太子陵。往來經此地，悲苦有誰能。
尋山 許棠 
躡履復支筇，深山草木中。隔溪遙避虎，當塢忽聞鐘。落葉多相似，幽禽半不同。羣猱呼却散，如此異林翁。
送徐侍御充南詔判官 許棠  长江
西去安夷落，乘軺從節行。彤庭傳聖旨，異城化戎情。瘴路窮巴徼，蠻川過嶠城。地偏風自雜，天漏月稀明。危棧連空動，長江到底清。笑宜防狒狒，言好聽猩猩。撫論如敦行，歸情自合盟。迴期佩印綬，何更見新正。
送省玄上人歸江東 許棠 
釋律周儒禮，嚴持用戒身。安禪思剡石，留偈別都人。雨合吳江黑，潮移海路新。缾盂自此去，應不更還秦。
送劉校書遊東魯 許棠 
內閣勞讎校，東邦忽縱遊。才編精二雅，分合遇諸侯。暗海龜蒙雨，連空趙魏秋。如經麟見處，駐馬瞰荒丘。
送金吾侍御奉使日東 許棠 
還鄉兼作使，到日倍榮親。向化雖多國，如公有幾人。孤山無返照，積水合蒼旻。膝下知難住，金章已繫身。
題甘露寺 許棠 
丹檻拂丹霄，人寰下瞰遙。何年增造化，萬古出塵囂。地勢盤三楚，江聲換幾朝。滿欄皆異藥，到頂盡飛橋。澤廣方雲夢，山孤數沃焦。中[宵]霞始散，經臘木稀凋。鐸動天風度，窗明海氣消。帶鼙分迥堞，當日辨翻潮。鳥去沉葭菼，帆來映泬㵳。浮生自多事，無計免迴鑣。
冬夜懷真里友人會宿 許棠 
靜語與高吟，搜神又爽心。各來依帝里，相對似山陰。漏永星河沒，堂寒月彩深。從容不易到，莫惜曙鐘侵。
陪友人夏夜對月 許棠 
後伏中宵月，高秋滿魄齊。輪移仙掌外，影下玉繩西。蟬雀飛多悞，星螢出自迷。煩蒸驚頓絕，吟翫畏聞雞。
送防州鄔員外 許棠 
千溪與萬嶂，繚繞復崢嶸。太守勞車馬，何從駐斾旌。椒香近滿郭，漆貨遠通京。唯滌雙塵耳，東南聽政聲。
過穆陵關 許棠 
荒關無守吏，亦耻白衣過。地廣人耕絕，天寒鴈下多。東西方自感，雨雪更相和。日暮聊攄思，搖鞭一放歌。
江上遇友人 許棠 
闕下分離日，杏園花半開。江邊相值夜，榆塞鴈初來。坐久河沉斗，吟長月浸杯。鱸魚非不戀，共有客程催。
憶宛陵舊居 許棠 
舊憶陵陽北，林園近板橋。江晴帆影滿，野迥鶴聲遙。鳥徑通山市，汀扉上海潮。秦城歸去夢，夜夜到漁樵。
題聞琴館 許棠 
城非宓賤邑，館亦號聞琴。乃是前賢意，常留化俗心。代公存綠綺，誰更寄清音。此迹應無改，寥寥畢古今。
題李昌符豐樂幽居 許棠 
詩家依闕下，野景似山中。蘭菊俱含露，杉梧爲奏風。破門韋曲對，淺岸御溝通。莫歎連年屈，君須遇至公。
言懷 許棠 
萬事不關心，終朝但苦吟。久貧慙負債，漸老愛山深。日月銷天外，帆檣棄海陰。榮枯應已定，無復繫浮沉。
汴河十二韻 許棠 
昔年開汴水，元應別有由。或兼通楚塞，寧獨爲揚州。直斷平蕪色，橫分積石流。所思千里便，豈計萬方憂。首甚資功濟，終難弭宴遊。空懷龍舸下，不見錦帆收。浪倒長汀柳，風欹遠岸樓。奔逾懷許竭，澄徹泗濱休。路要多行客，魚稀少釣舟。日開天際晚，鴈合磧西秋。一派注滄海，幾人生白頭。常期身事畢，於此泳東浮。
旅中送人歸九華 許棠 
分與仙山背，多年負翠微。無因隨鹿去，只是送人歸。頂木晴摩日，根嵐曉潤衣。會於猨鳥外，相對掩高扉。
洞庭湖 許棠  洞庭湖 抒情 伤春 写景 地方 孤寂
空江浩蕩景蕭然，盡日菰蒲泊釣船。青草浪高三月渡，綠楊花撲一溪煙。情多莫舉傷春目，愁極兼無買酒錢。猶有漁人數家住，不成村落夕陽邊。
句 許棠 
曉嶂猨開戶，寒湫鹿舐冰。當空吟待月，到晚坐看山。一年三領郡，領郡管仙山。
放歌行 邵謁 
龜爲秉靈亡，魚爲弄珠死。心中自有賊，莫怨任公子。屈原若不賢，焉得沈湘水。
長安寒食 邵謁  寒食节 郊游 讽刺
春日照九衢，春風媚羅綺。萬騎出都門，擁在香塵裏。莫辭弔枯骨，千載長如此。安知今日身，不是昔時鬼。但看平地遊，亦見摧輈死。
自歎 邵謁 
春蠶未成繭，已賀箱籠實。蟢子徒有絲，終年不成匹。每念古人言，有得則有失。我命獨如何，憔悴長如一。白日九衢中，幽獨暗如漆。流泉有枯時，窮賤無盡日。惆悵復惆悵，幾迴新月出。
送徐羣宰望江 邵謁 
古人力文學，所務安疲甿。今人力文學，所務惟公卿。大賢重邦本，屈跡官武城。勸民勤機杼，自然國用幷。但見富貴者，知食不知耕。忽爾秋不熟，儲廩焉得盈。貢藝既精苦，用心必公平。吾道不遺賢，霄漢期芳馨。一夫若有德，千古稱其英。陶潛雖理邑，崔烈徒台衡。濁者必惡清，瞽者必惡明。孤松自有色，豈奪衆草榮。爲刀若不利，焉得宰牛名。爲絲若不直，焉得琴上聲。好去立高節，重來振羽翎。
秋夕 邵謁 
萬里憑夢歸，骨肉皆在眼。覺來益惆悵，不信長安遠。人人但爲農，我獨常逢旱。惡命如漏巵，滴滴添不滿。天末雁來時，一呌一腸斷。
覽孟東野集 邵謁 
蚌死留夜光，劍折留鋒鋩。哲人歸大夜，千古傳珪璋。珪璋徧四海，人倫多變改。題花花已無，翫月月猶在。不知天地間，白日幾時昧。
下第有感 邵謁 
古人有遺言，天地如掌闊。我行三十載，青雲路未達。嘗聞讀書者，所貴免征伐。誰知失意時，痛於刃傷骨。身如石上草，根蔕淺難活。人人皆愛春，我獨愁花發。如何歸故山，相攜採薇蕨。
論政 邵謁 
賢哉三握髪，爲有天下憂。孫弘不開閣，丙吉寧問牛。內政由股肱，外政由諸侯。股肱政若行，諸侯政自修。一物不得所，蟻穴滿山丘。莫言萬木死，不因一葉秋。朱雲若不直，漢帝終自由。子嬰一失國，渭水東悠悠。
戰城南 邵謁 
武皇重征伐，戰士輕生死。朝爭刃上功，暮作泉下鬼。悲風弔枯骨，明日照荒壘。千載留長聲，嗚咽城南水。
贈鄭殷處士 邵謁 
善琴不得聽，嘉玉不得名。知音既已死，良匠亦未生。退居一河湄，山中物景清。魚沈池水碧，鶴去松枝輕。長材靡入用，大廈失巨楹。顏子不得祿，誰謂天道平。
經安容先生舊居 邵謁 
羽化留遺蹤，千載蹤難沒。一泉巖下水，幾度換明月。松老不改柯，龍久皆變骨。雲雨有歸時，雞犬無還日。至今青山中，寂寞桃花發。
望行人 邵謁 
登樓恐不高，及高君已遠。雲行郎即行，雲歸郎不返。嗟爲樓上人，望望不相近。若作轍中泥，不放郎車轉。白日下西山，望盡妾腸斷。
歲豐 邵謁 
皇天降豐年，本憂貧士食。貧士無良疇，安能得稼穡。工傭輸富家，日落長歎息。爲供豪者糧，役盡匹夫力。天地莫施恩，施恩強者得。
金谷園懷古 邵謁 
在富莫驕奢，驕奢多自亡。爲女莫騁容，騁容多自傷。如何金谷園，鬱鬱椒蘭房。昨夜綺羅列，今日池館荒。竹死不變節，花落有餘香。美人抱義死，千載名猶彰。嬌歌無遺音，明月留清光。浮雲易改色，衰草難重芳。不學韓侯婦，銜冤報宋王。
春日有感 邵謁 
我心如蘗苦，他見如薺甘。火未到身者，痛楚難共諳。但言貧者拙，不言富者貧。誰知苦寒女，力盡爲桑蠶。
學仙詞 邵謁 
上仙傳祕訣，澹薄與無營。鍊藥□□□，變姓不變形。三尸既無累，百慮自不生。是知寸心中，有路通上清。祖龍好仙術，燒却黃金精。
妓女 邵謁 
天若許人登，青山高不止。地若許人窮，黃泉深無水。量諸造化情，物成皆有以。如何上青冥，視之平若砥。日下騁琅玕，空中無羅綺。但見勢騰凌，將爲長如此。炫燿一時間，逡巡九泉裏。一種爲埃塵，不學墮樓死。
寒女行 邵謁 
寒女命自薄，生來多賤微。家貧人不聘，一身無所歸。養蠶多苦心，繭熟他人絲。織素徒苦力，素成他人衣。青樓富家女，纔生便有主。終日著羅綺，何曾識機杼。清夜聞歌聲，聽之淚如雨。他人如何歡，我意又何苦。所以問皇天，皇天竟無語。
覽鏡 邵謁 
一照一迴悲，再照顏色衰。日月自流水，不知身老時。昨日照紅顏，今朝照白絲。白絲與紅顏，相去咫尺間。
苦別離 邵謁 
十五爲君婚，二十入君門。自從入戶後，見君長出門。朝看相送人，暮看相送人。若遣折楊柳，此地樹無根。願爲陌上土，得作馬蹄塵。願爲曲木枝，得作雙車輪。安得太行山，移來君馬前。
覽張騫傳 邵謁 
採藥不得根，尋河不得源。此時虛白首，徒感武皇恩。桑田未聞改，日月曾幾昏。仙骨若求得，壟頭無新墳。不見杜陵草，至今空自繁。
瞽者歎 邵謁 
我心豈不平，我目自不明。徒云備雙足，天下何由行。
送從弟長安下第南歸覲親 邵謁 
白日不得照，戴天如戴盆。青雲未見路，丹車勞出門。採薇秦山鎮，養親湘水源。心中豈不切，其如行路難。爲文清益峻，爲心直且安。芝蘭未入用，馨香志獨存。他門種桃李，猶能蔭子孫。我家有棠陰，枝葉竟不繁。心醉豈因酒，愁多徒見萱。征徒忽告歸，執袂殷勤論。在鳥終爲鳳，爲魚須化鯤。富貴豈長守，貧賤寧有根。丈夫志不大，何以佐乾坤。晝短疾於箭，早來獻天言。莫戀蒼梧畔，野煙橫破村。
少年行 邵謁 
丈夫十八九，膽氣欺韓彭。報讎不用劍，輔國不用兵。以目爲水鑑，以心作權衡。願君似堯舜，能使天下平。何必走馬誇弓矢，然後致得人心爭。
紫閣峯 邵謁 
壯國山河倚空碧，迥拔煙霞侵太白。綠崖下視千萬尋，青天只據百餘尺。
送李員外頻之建州 林寬 
句踐江頭月，客星臺畔松。爲郎久不見，出守暫相逢。鳥泊牽灘索，花空押號鐘。遠人思化切，休上武夷峰。
送許棠先輩歸宣州 林寬 
髪枯窮律韻，字字合塤篪。日月所到處，姓名無不知。鶯啼謝守壘，苔老謫仙碑。詩道喪來久，東歸爲弔之。
窮冬太學 林寬  庐山
投跡依槐館，荒亭草合時。雪深鳶嘯急，薪濕鼎吟遲。默坐同誰話，非僧不我知。匡廬瀑布畔，何日副心期。
陪鄭諴郎中假日省中寓直 林寬 
憲廳名最重，假日許從容。牀滿諸司印，庭高五粒松。井尋芸吏汲，茶拆岳僧封。鳥度簾旌暮，猶吟隔苑鐘。
送謝石先輩歸宣州 林寬 
名隨春色遠，湖外已先知。花盡方辭醉，鶯殘是放時。天寒千尺嶽，頷白半聯詩。笋蕨猶堪採，榮歸及養期。
下第寄歐陽瓚 林寬 
詩人道僻命多奇，更值干戈亂起時。莫作江寧王少府，一生吟苦竟誰知。
寄何紹餘 林寬 
雁過君猶未入城，清賢門下舊知名。風波凍馬遙逢見，革橐飢僮尚挈行。住在閑坊無轍跡，別來何寺有泉聲。芙蓉苑北曲江岸，期看終南新雪晴。
送人宰浦城 林寬 
東南猶阻寇，梨嶺更誰登。作宰應無俸，歸船必有僧。灘平眠獺石，燒斷飲猨藤。歲盡校殊最，方當見異能。
省試臘後望春宮 林寬 
皇都初度臘，鳳輦出深宮。高凭樓臺上，遙瞻灞滻中。仗凝霜彩白，袍映日華紅。柳眼方開凍，鶯聲漸轉風。御溝穿斷靄，驪岫照斜空。時見宸游興，因觀稼穡功。
酬陳樵見寄 林寬 
失意閑眠起更遲，又將羈薄謝深知。囊書旋入酒家盡，紗帽長依僧壁垂。待月句新遭鬼哭，尋山貌古被猨窺。元和才子多如此，除却清吟何所爲。
終南山 林寬  终南山
標奇聳峻壯長安，影入千門萬戶寒。徒自倚天生氣色，塵中誰爲舉頭看。
歌風臺 林寬 
蒿棘空存百尺基，酒酣曾唱大風詞。莫言馬上得天下，自古英雄盡解詩。
送人歸日東 林寬 
滄溟西畔望，一望一心摧。地即同正朔，天教阻往來。波翻夜作電，鯨吼晝爲雷。門外人葠徑，到時花幾開。
寓興 林寬 
西母一杯酒，空言浩劫春。英雄歸厚土，日月照閑人。衰草珠璣塚，冷灰龍鳳身。茂陵驪岫晚，過者暗傷神。
少年行 林寬 
柳煙侵御道，門映夾城開。白日莫空過，青春不再來。報讎衝雪去，乘醉臂鷹迴。看取歌鐘地，殘陽滿壞臺。
塞上還荅友人 林寬 
無端遊絕塞，歸鬢已蒼然。戎羯圍中過，風沙馬上眠。草衰頻過燒，耳冷不聞蟬。從此甘貧坐，休言更到邊。
哭棲白供奉 林寬 
侍輦才難得，三朝有上人。琢詩方到骨，至死不離貧。風帳孤螢入，霜堦積葉頻。夕陽門半掩，過此亦無因。
送昇道靖恭相公分司 林寬 
東風時不遇，果見致君難。海岳影猶動，鵾鵬勢未安。星沈關鎖冷，雞唱驛燈殘。誰似二賓客，門閑嵩洛寒。
關下早行 林寬  黄河
軋軋推危轍，聽雞獨早行。風吹宿靄散，月照華山明。白首東西客，黃河晝夜清。相逢皆有事，唯我是閑情。
曲江 林寬 
曲江初碧草初青，萬轂千蹄匝岸行。傾國妖姬雲鬢重，薄徒公子雪衫輕。瓊鐫狒𤝞遶觥舞，金蹙辟邪拏撥鳴。柳絮杏花留不得，隨風處處逐歌聲。
長安遣懷 林寬 
醉下高樓醒復登，任從浮薄笑才能。青龍寺裏三門上，立爲南山不爲僧。
送僧遊太白峰 林寬 
雲深遊太白，莫惜遍探奇。頂上多靈跡，塵中少客知。懸崖倚凍瀑，飛狖過孤枝。出定更何事，相逢必有詩。
哭造微禪師 林寬 
神遷不火葬，新塔露疎檉。是物皆磨滅，唯師出死生。虛堂散釣叟，怪木哭山精。林下路長在，無因更此行。
獻同年孔郎中 林寬 
炊瓊爇桂帝關居，賣盡寒衣典盡書。驅馬每尋霜影裏，到門常在鼓聲初。蟾枝交彩清蘭署，鸞珮排光映玉除。一顧深恩身未殺，爭期皎日負吹噓。
送惠補闕 林寬 
詔下搜巖野，高人入竹林。長因抗疏日，便作去官心。清俸供僧盡，滄洲寄跡深。東門有歸路，徒自棄華簪。
長安即事 林寬 
暝鼓纔終復曉雞，九門何計出沈迷。樵童亂打金吾鼓，豪馬爭奔丞相隄。翡翠鬟欹釵上燕，麒麟衫束海中犀。須知不是詩人事，空憶泉聲菊畔畦。
和周繇校書先輩省中寓直 林寬 
古木重門掩，幽深秖欠溪。此中真吏隱，何必更巖棲。名姓鐫幢記，經書逐庫題。字隨飛蠹缺，堦與落星齊。伴直僧談靜，侵霜蛩韻低。粘塵賀草沒，剝粉薛禽迷。衰蘚牆千堵，微陽菊半畦。鼓殘鴉去北，漏在月沈西。每憶終南雪，幾登雲閣梯。時因搜句次，那惜一招攜。
苦雨 林寬 
霪霖翳日月，窮巷變溝坑。驟灑纖枝折，奔傾壞堵平。蒙[簦]來客絕，躍甃噪蛙獰。敗屐陰苔積，摧簷濕菌生。斜飛穿裂瓦，迸落打空鐺。葉底遲歸蝶，林中滯出鶯。潤侵書缝黑，冷浸鬢絲明。牖暗參差影，堦寒斷續聲。尺薪功比桂，寸粒價高瓊。遙想管弦裏，無因識此情。
翰林作 劉鄴 
曾是江波垂釣人，自憐深厭九衢塵。浮生漸老年隨水，往事曾聞淚滿巾。已覺遠天秋色動，不堪閑夜雨聲頻。多慚不是相如筆，虛直金鑾接侍臣。
待漏院吟 劉鄴 
玉堂簾外獨遲遲，明月初沈勘契時。閑聽景陽鐘盡後，兩鶯飛上萬年枝。
慧山寺肄業送懷坦上人 李騭 
流水何山分，浮雲空中遇。我生無根株，聚散亦難固。憶昨鬬龍春，巖棲侶高步。清懷去羈束，幽境無滓污。日落九峰明，煙生萬華暮。茲歡未云隔，前笑倏已故。四時難信留，百草換霜露。離襟一成解，悵抱將何諭。驚泉有餘哀，永日誰與度。緬思孤帆影，再往重江路。去去忽悽悲，因風暫回顧。
讀惠山若冰師集因題故院三首 一 李騭 
五天何處望，心念起皆知。化塔留今日，泉鳴自昔時。古苔生石靜，秋草滿山悲。莫道聲容遠，長歌白雪詞。
讀惠山若冰師集因題故院三首 二 李騭 
高懷逢異境，佳句想吟頻。月冷松溪夜，煙濃草寺春。浮雲將世遠，清聽與名新。不見開巖日，空爲拜影人。
讀惠山若冰師集因題故院三首 三 李騭 
景物搜求歇，山雲放縱飛。樹寒煙鶴去，池靜水龍歸。暗榻塵飄滿，陰簷月到稀。何年燈焰盡，風動影堂扉。
自惠山至吳下寄酬南徐從事 李騭 
不接芳晨游，獨此長洲苑。風顏一成阻，翰墨勞空返。悠悠汀渚長，杳杳蘋花晚。如何西府歡，尚念東吳遠。瑤音動清韻，蘭思芬盈畹。猶及九峰春，歸吟白雲巘。
中秋夜戲酬顧道流 孫蜀 
不那此身偏愛月，等閑看月即更深。仙翁每被嫦娥使，一度逢圓一度吟。
詠燕上主司鄭愚 歐陽澥 
翩翩雙燕畫堂開，送古迎今幾萬回。長向春秋社前後，爲誰歸去爲誰來。
句 歐陽澥 
黃菊離家十四年，離家已是夢松年。落日望鄉處，何人知客情。
雪詩 張孜  生活 写雪 雪
長安大雪天，鳥雀難相覓。其中豪貴家，搗椒泥四壁。到處爇紅爐，周迴下羅冪。暖手調金絲，蘸甲斟瓊液。醉唱玉塵飛，困融香汗滴。豈知飢寒人，手脚生皴劈。
句 張孜  黄河
著牙賣朱紫，斷錢賒舉選。華山秀作英雄骨，黃河瀉出縱橫才。夢破青霄春，煙霞無去塵。若誇郭璞五色筆，江淹却是尋常人。
贈妓僊哥 鄭仁表 
嚴吹如何下太清，玉肌無疹六銖輕。自知不是流霞酌，願聽雲和瑟一聲。
贈妓命洛真 鄭仁表 
巧製新章拍拍新，金罍巡舉助精神。時時欲得橫波眄，又怕回籌錯指人。
昆明池織女石 童翰卿 
一片昆明石，千秋織女名。見人虛脈脈，臨水更盈盈。苔作輕衣色，波爲促杼聲。岸雲連鬢濕，沙月對眉生。有臉蓮同笑，無心鳥不驚。還如朝鏡裏，形影兩分明。
絕句 童翰卿 
大朴逐物盡，哀我天地功。爭得榮辱心，灑然歸西風。
補周禮九夏系文   一 皮日休 
爣爣皎日，歘麗於天。厥明御舒，如王出焉。
補周禮九夏系文   二 皮日休 
爣爣皎日，歘入於地。厥晦厥貞，如王入焉。
補周禮九夏系文   三 皮日休 
出有龍旂，入有珩佩。勿驅勿馳，惟慎惟戒。
補周禮九夏系文   四 皮日休 
出有嘉謀，入有內則。繄彼臣庶，欽王之式。
補周禮九夏系文   一 皮日休 
愔愔清廟，儀儀象服。我尸出矣，迎神之穀。
補周禮九夏系文   二 皮日休 
杳杳陰竹，坎坎路鼓。我尸入矣，得神之祜。
補周禮九夏系文   一 皮日休 
有鬱其鬯，有儼其彝。九變未作，全乘來之。
補周禮九夏系文   二 皮日休 
既醑既酢，爰朄爰舞。象物既降，全乘之去。
補周禮九夏系文   一 皮日休 
麟之儀儀，不縶不維。樂德而至，如賓之嬉。
補周禮九夏系文   二 皮日休 
鳳之愉愉，不篝不笯。樂德而至，如賓之娛。
補周禮九夏系文   三 皮日休 
自筐及筥，我有牢醑。自筐及篚，我有貨幣。
補周禮九夏系文   四 皮日休 
我牢不愆，我貨不匱。碩碩其才，有樂而止。
補周禮九夏系文   一 皮日休 
王有虎臣，錫之鈇鉞。征彼不憓，一撲而滅。
補周禮九夏系文   二 皮日休 
王有虎臣，錫之圭瓚。征彼不享，一烘而泮。
補周禮九夏系文   三 皮日休 
王有掌訝，遉爾疆理。王有掌客，饋爾饔餼。
補周禮九夏系文   四 皮日休 
何以樂之，金石九奏。何以錫之，龍旂九旒。
補周禮九夏系文 皮日休 
𤫩𤫩衡笄，翬衣褕翟。自內而祭，爲君之則。
補周禮九夏系文   一 皮日休 
洪源誰孕，疏爲江河。大塊孰埏，播爲山阿。
補周禮九夏系文   二 皮日休 
厥流浩漾，厥勢嵯峨。今君之酌，慰我實多。
補周禮九夏系文   一 皮日休 
禮酒既酌，嘉賓既厚，牘爲之奏。
補周禮九夏系文   二 皮日休 
禮酒既竭，嘉賓既悅，應爲之節。
補周禮九夏系文   三 皮日休 
禮酒既罄，嘉賓既醒，雅爲之行。
補周禮九夏系文   一 皮日休 
桓桓其珪，衮衮其衣。出作二伯，天子是毗。
補周禮九夏系文   二 皮日休 
桓桓其珪，衮衮其服。入作三孤，國人是福。
三羞詩三首 皮日休 
吾聞古君子，介介勵其節。入門疑儲宮，撫己思鈇鉞。志者若不退，佞者何由達。君臣一殽膳，家國共殘殺。此道見於今，永思心若裂。王臣方謇謇，佐我無玷缺。如何以謀計，中道生芽蘗。憲司遵故典，分道播南越。蒼惶出班行，家室不容別。玄鬢行爲霜，清淚立成血。乘遽劇飛鳥，就傳過風發。嗟吾何爲者，叨在造士列。獻文不上第，歸于淮之汭。蹇蹄可再犇，退羽可後歇。利則侶軒裳，塞則友松月。而於方寸內，未有是愁結。未爲祿食仕，俯不媿粱糲。未爲冠冕人，死不慙忠烈。如何有是心，不能叩丹闕。赫赫負君歸，南山采芝蕨。
三羞詩三首 皮日休 
南荒不擇吏，致我交阯覆。緜聯三四年，流爲中夏辱。懦者鬬即退，武者兵則黷。軍庸滿天下，戰將多金玉。刮則齊民癕，分爲猛士祿。雄健許昌師，忠武冠其族。去爲萬騎風，住作一川肉。昨朝殘卒回，千門萬戶哭。哀聲動閭里，怨氣成山谷。誰能聽晝鼙，不忍看金鏃。吾有制勝術，不奈賤碌碌。貯之胸臆間，慙見許師屬。自嗟胡爲者，得躡前修躅。家不出軍租，身不識部曲。亦衣許師衣，亦食許師粟。方知古人道，蔭我已爲足。念此向誰羞，悠悠潁川綠。
三羞詩三首 皮日休 
天子丙戌年，淮右民多飢。就中潁之汭，轉徙何纍纍。夫婦相顧亡，棄却抱中兒。兄弟各自散，出門如大癡。一金易蘆蔔，一縑換鳧茈。荒村墓鳥樹，空屋野花籬。兒童齧草根，倚桑空羸羸。斑白死路傍，枕土皆離離。方知聖人教，於民良在斯。厲能去人愛，荒能奪人慈。如何司牧者，有術皆在茲。粵吾何爲人，數畝清溪湄。一寫落第文，一家歡復嬉。朝食有麥饘，晨起有布衣。一身既飽暖，一家無怨咨。家雖有畎畝，手不秉鎡基。歲雖有札瘥，庖不廢晨炊。何道以致是，我有明公知。食之以侯食，衣之以侯衣。歸時卹金帛，使我奉庭闈。撫己媿潁民，奚不進德爲。因茲感知己，盡日空涕洟。
七愛詩 房杜二相國 皮日休 
吾愛房與杜，貧賤共聯步。脫身拋亂世，策杖歸真主。縱橫握中算，左右天下務。骯髒無敵才，磊落不世遇。美矣名公卿，魁然真宰輔。黃閣三十年，清風一萬古。巨業照國史，大勳鎮王府。遂使後世民，至今受陶鑄。粵吾少有志，敢躡前賢路。苟得同其時，願爲執鞭豎。
七愛詩 李太尉 皮日休 
吾愛李太尉，崛起定中原。驍雄十萬兵，四面圍國門。一戰取王畿，一叱散妖氛。乘輿既反正，兇豎爭亡魂。巍巍柱天功，蕩蕩蓋世勳。仁於曹孟德，勇過霍將軍。丹券入帑藏，青史傳子孫。所謂大丈夫，動合驚乾坤。所謂聖天子，難得忠貞臣。下以契魚水，上以合風雲。百世必一亂，千年方一人。吾雖翰墨子，氣概敢不羣。願以太平頌，題向甘泉春。
七愛詩 盧徵君 皮日休 
吾愛盧徵君，高臥嵩山裏。百辟未一顧，三徵方暫起。坦腹對宰相，岸幘揖天子。建禮門前吟，金鑾殿裏醉。天下皆餔糟，真君獨潔己。天下皆樂聞，徵君獨洗耳。天下皆懷羞，徵君獨多恥。銀黃不妨懸，赤紱不妨被。而於心抱中，獨作羲皇地。籃輿一云返，泥詔褒不已。再看緱山雲，重酌嵩陽水。放曠書裏終，逍遙醉中死。吾謂伊與周，不若徵君貴。吾謂巢與許，不若徵君義。高名無階級，逸迹絕涯涘。萬世唐書中，逸名不可比。粵吾慕真隱，強以骨肉累。如教不爲名，敢有徵君志。
七愛詩 元魯山 皮日休 
吾愛元紫芝，清介如伯夷。輦母遠之官，宰邑無玷疵。三年魯山民，豐稔不暫饑。三年魯山吏，清慎各自持。只飲魯山泉，只采魯山薇。一室冰檗苦，四遠聲光飛。退歸舊隱來，斗酒入茅茨。雞黍匪家畜，琴尊常自怡。盡日一菜食，窮年一布衣。清似匣中鏡，直如琴上絲。世無用賢人，青山生白髭。既臥黔婁衾，空立陳寔碑。吾無魯山道，空有魯山辭。所恨不相識，援毫空涕垂。
七愛詩 李翰林 皮日休 
吾愛李太白，身是酒星魄。口吐天上文，迹作人間客。磥砢千丈林，澄澈萬尋碧。醉中草樂府，十幅筆一息。召見承明廬，天子親賜食。醉曾吐御牀，傲幾觸天澤。權臣妬逸才，心如斗筲窄。失恩出內署，海岳甘自適。刺謁戴接㒿，赴宴著縠屐。諸侯百步迎，明君九天憶。竟遭腐脅疾，醉魄歸八極。大鵬不可籠，大椿不可植。蓬壺不可見，姑射不可識。五岳爲辭鋒，四溟作胸臆。惜哉千萬年，此俊不可得。
七愛詩 白太傅 皮日休 
吾愛白樂天，逸才生自然。誰謂辭翰器，乃是經綸賢。歘從浮豔詩，作得典誥篇。立身百行足，爲文六藝全。清望逸內署，直聲驚諫垣。所刺必有思，所臨必可傳。忘形任詩酒，寄傲徧林泉。所望標文柄，所希持化權。何期遇訾毀，中道多左遷。天下皆汲汲，樂天獨怡然。天下皆悶悶，樂天獨舍旃。高吟辭兩掖，清嘯罷三川。處世似孤鶴，遺榮同脫蟬。仕若不得志，可爲龜鏡焉。
正樂府十篇 卒妻怨 皮日休 
河湟戍卒去，一半多不迴。家有半菽食，身爲一囊灰。官吏按其籍，伍中斥其妻。處處魯人髽，家家杞婦哀。少者任所歸，老者無所攜。況當札瘥年，米粒如瓊瑰。纍纍作餓殍，見之心若摧。其夫死鋒刃，其室委塵埃。其命即用矣，其賞安在哉。豈無黔敖恩，救此窮餓骸。誰知白屋士，念此飜欸欸。
正樂府十篇 橡媼歎 皮日休  揭露 写人 同情 写人诗
秋深橡子熟，散落榛蕪岡。傴傴黃髪媼，拾之踐晨霜。移時始盈掬，盡日方滿筐。幾曝復幾蒸，用作三冬糧。山前有熟稻，紫穗襲人香。細獲又精舂，粒粒如玉璫。持之納於官，私室無倉箱。如何一石餘，只作五斗量。狡吏不畏刑，貪官不避贓。農時作私債，農畢歸官倉。自冬及於春，橡實誑飢腸。吾聞田成子，詐仁猶自王。吁嗟逢橡媼，不覺淚霑裳。
正樂府十篇 貪官怨 皮日休 
國家省闥吏，賞之皆與位。素來不知書，豈能精吏理。大者或宰邑，小者皆尉史。愚者皆混沌，毒者如雄虺。傷哉堯舜民，肉袒受鞭箠。吾聞古聖王，天下無遺士。朝庭及下邑，治者皆仁義。國家選賢良，定制兼拘忌。所以用此徒，令之充祿仕。何不廣取人，何不廣歷試？下位既賢哉，上位何如矣。胥徒賞以財，俊造悉爲吏。天下若不平，吾當甘棄市。
正樂府十篇 農父謠 皮日休  黄河
農父冤辛苦，向我述其情。難將一人農，可備十人征。如何江淮粟，輓漕輸咸京。黃河水如電，一半沈與傾。均輸利其事，職司安敢評。三川豈不農，三輔豈不耕。奚不車其粟，用以供天兵。美哉農父言，何計達王程。
正樂府十篇 路臣恨 皮日休 
路臣何方來，去馬真如龍。行驕不動塵，滿轡金瓏璁。有人自天來，將避荆棘叢。獰呼不覺止，推下蒼黃中。十夫掣鞭策，御之如驚鴻。日行六七郵，瞥若鷹無蹤。路臣慎勿愬，愬則刑爾躬。軍期方似雨，天命正如風。七雄戰爭時，賓旅猶自通。如何太平世，動步却途窮。
正樂府十篇 賤貢士 皮日休 
南越貢珠璣，西蜀進羅綺。到京未晨旦，一一見天子。如何賢與俊，爲貢賤如此。所知不可求，敢望前席事。吾聞古聖人，射宮親選士。不肖盡屏跡，賢能皆得位。所以謂得人，所以稱多士。歎息幾編書，時哉又何異。
正樂府十篇 頌夷臣 皮日休 
夷師本學外，仍善唐文字。吾人本尚捨，何況夷臣事。所以不學者，反爲夷臣戲。所以尸祿人，反爲夷臣忌。吁嗟華風衰，何嘗不由是。
正樂府十篇 惜義鳥 皮日休 
商顏多義鳥，義鳥實可嗟。危巢末纍纍，隱在栲木花。他巢若有雛，乳之如一家。他巢若遭捕，投之同一羅。商人每秋貢，所貴復如何。飽以稻粱滋，飾以組繡華。惜哉仁義禽，委戲於宮娥。吾聞鳳之貴，仁義亦足夸。所以不遭捕，蓋緣生不多。
正樂府十篇 誚虛器 皮日休 
襄陽作髹器，中有庫露真。持以遺北虜，紿云生有神。每歲走其使，所費如雲屯。吾聞古聖王，修德來遠人。未聞作巧詐，用欺禽獸君。吾道尚如此，戎心安足云。如何漢宣帝，却得呼韓臣。
正樂府十篇 哀隴民 皮日休 
隴山千萬仞，鸚鵡巢其巔。窮危又極嶮，其山猶不全。蚩蚩隴之民，懸度如登天。空中覘其巢，墮者爭紛然。百禽不得一，十人九死焉。隴川有戍卒，戍卒亦不閑。將命提雕籠，直到金臺前。彼毛不自珍，彼舌不自言。胡爲輕人命，奉此玩好端。吾聞古聖王，珍獸皆舍旃。今此隴民屬，每歲啼漣漣。
奉獻致政裴祕監 皮日休 
何胤本徵士，高情動天地。既無閥閱門，常嫌冠冕累。宰邑著嘉政，爲郡留高致。移官在書府，方樂鴛池貴。玉季牧江西，泣之不忍離。捨杖隨之去，天下欽高義。烏帽白絺裘，籃輿竹如意。黃菊陶潛酒，青山謝公妓。月檻詠詩情，花溪釣魚戲。鍾陵既方舟，魏闕將結駟。甘求白首閑，不爲蒼生起。優詔加大監，所以符公議。既爲逍遙公，又作鴟夷子。安車懸不出，駟馬閑無事。微雨漢陂舟，殘日終南騎。富貴盡凌雲，何人能至此。猜禍皆及身，何復至如是。賢哉此丈夫，百世一人矣。
喜鵲 皮日休 
棄羶在庭際，雙鵲來搖尾。欲啄怕人驚，喜語晴光裏。何況佞倖人，微禽解如此。
鹿門夏日 皮日休 
滿院松桂陰，日午却不知。山人睡一覺，庭鵲立未移。出檐趁雲去，忘戴白接㒿。書眼若薄霧，酒腸如漏巵。身外所勞者，飲食須自持。何如便絕粒，直使身無爲。
偶書 皮日休 
女媧掉繩索，絙泥成下人。至今頑愚者，生如土偶身。雲物養吾道，天爵高我貧。大笑猗氏輩，爲富皆不仁。
讀書 皮日休  读书 心情
家資是何物，積帙列梁梠。高齋曉開卷，獨共聖人語。英賢雖異世，自古心相許。案頭見蠹魚，猶勝凡儔侶。
貧居秋日 皮日休 
亭午頭未冠，端坐獨愁予。貧家煙爨稀，竈底陰蟲語。門小媿車馬，廩空慙雀鼠。盡室未寒衣，機聲羨鄰女。
魯望讀襄陽耆舊傳見贈五百言過褒庸材靡有稱是然襄陽曩事歷歷在目夫耆舊傳所未載者漢陽王則宗社元勳孟浩然則文章大匠予次而贊之因而寄荅亦詩人無言不詶之義也次韻 皮日休 
漢水碧於天，南荆廓然秀。廬羅遵古俗，鄢郢迷昔囿。幽奇無得狀，巉絕不能究。興替忽矣新，山川悄然舊。斑斑生造士，一一應玄宿。巴庸乃嶮岨，屈景實豪右。是非既自分，涇渭不相就。粵自靈均來，清才若天漱。偉哉洞上隱，卓爾隆中耨。始將麋鹿狎，遂與麒麟鬬。萬乘不可謁，千鍾固非茂。爰從景升死，境上多兵候。檀溪試戈船，峴嶺屯貝胄。寂莫數百年，質唯包礫琇。上玄賞唐德，生賢命之授。是爲漢陽王，帝曰俞爾奏。巨德聳神鬼，宏才轢前後。勢端唯金莖，質古乃玉豆。行葉蔭大椿，詞源吐洪溜。六成清廟音，一柱明堂構。在昔房陵遷，圓穹正中漏。繄王揭然出，上下拓宇宙。俯視三事者，騃騃若童幼。低摧護中興，若鳳視其鷇。遇險必伸足，逢誅將引脰。既正北極尊，遂治衆星謬。重聞章陵幸，再見岐陽狩。日似新刮膜，天如重熨縐。易政疾似欬，求賢甚於購。化之未朞年，民安而國富。翼衛兩舜趨，鉤陳十堯驟。忽然遺相印，如羿卸其彀。姦倖却乘釁，播遷遂終壽。遺廟屹峰崿，功名紛組繡。開元文物盛，孟子生荆岫。斯文縱奇巧，秦璽新雕鏤。甘窮臥牛衣，受辱對狗竇。思變如易爻，才通似玄首。祕於龍宮室，怪於天篆籀。知者競欲戴，嫉者或將詬。任達且百觚，遂爲當時陋。既作才鬼終，恐爲仙籍售。予生二賢末，得作升木狖。兼濟與獨善，俱敢懷其臭。江漢稱炳靈，克明嗣清晝。繼彼欲爲三，如醨如醇酎。既見陸夫子，駑心却伏廄。結彼世外交，遇之於邂逅。兩鶴思競閑，雙松格爭瘦。唯恐別仙才，漣漣涕襟袖。
魯望昨以五百言見貽過有褒美內揣庸陋彌增媿悚因成一千言上述吾唐文物之盛次敘相得之歡亦迭和之微旨也 皮日休 
三辰至精氣，生自蒼頡前。粵從有文字，精氣銖於緜。所以楊墨後，文詞縱橫顛。元狩富材術，建安儼英賢。厥祀四百餘，作者如排穿。五馬渡江日，羣魚食蒲年。大風蕩天地，萬陣黃鬚羶。縱有命世才，不如一空弮。後至陳隋世，得之拘且緛。太浮如瀲灩，太細如蚳蝝。太亂如靡靡，太輕如芊芊。流之爲䣱醟，變之爲游畋。百足雖云衆，不救殺馬蚿。君臣作降虜，北走如㺦猭。所以文字妖，致其國朝遷。吾唐革其弊，取士將科縣。文星下爲人，洪秀密於緶。大開紫宸扉，來者皆詳延。日晏朝不罷，龍姿歡𨌈𨌈。於焉周道反，由是秦法悛。射洪陳子昂，其聲亦喧闐。惜哉不得時，將奮猶拘攣。玉壘李太白，銅堤孟浩然。李寬包堪輿，孟澹擬漪漣。埋骨采石壙，留神鹿門埏。俾其羇旅死，實覺天地孱。猗與子美思，不盡如轉輇。縱爲三十車，一字不可捐。既作風雅主，遂司歌詠權。誰知耒陽土，埋却真神仙。當於李杜際，名輩或泝沿。良御非異馬，由弓非他弦。其物無同異，其人有媸妍。自開元至今，宗社紛如煙。爽若沆瀣英，高如崑崙巔。百家囂浮說，諸子率寓篇。築之爲京觀，解之爲牲牷。各持天地維，率意東西牽。競抵元化首，爭扼真宰咽。或作制誥藪，或爲宮體淵。或堪被金石，或可投花鈿。或爲輿隸唱，或被兒童憐。烏壘虜亦寫，雞林夷爭傳。披揭覆載樞，捭闔神異鍵。力拋尾閭立，思軋大塊旋。降氣或若虹，耀影或如{艹/冖/殘}。萬象瘡復痏，百靈瘠且{疒}。謂乎數十公，筆若明堂椽。其中有擬者，不絕當如綖。齊驅不讓策，竝駕或爭駢。所以吾唐風，直將三代甄。被此文物盛，由乎聲詩宣。采彼風人謠，輶軒輕似鸇。麗者固不捨，鄙者亦爲銓。其中有鑾戒，一一堪雕鐫。乙夜以觀之，吾君無釋焉。遂命大司樂，度之如星躔。播於樂府中，俾爲萬代蠲。吹彼圓丘竹，誦茲清廟弦。不惟娛列祖，兼可格上玄。粵予何爲者，生自江海壖。騃騃自總角，不甘耕一壥。諸昆指倉庫，謂我死道邊。何爲不力農，稽古真可嘕。遂與襏襫著，兼之籉笠全。風吹蔓草花，颯颯盈荒田。老牛瞪不行，力弱誰能鞭。乃將耒與耜，竝換槧與鉛。閱彼圖籍肆，致之千百編。攜將入蘇嶺，不就無出緣。堆書塞低屋，添硯涸小泉。對燈任髻爇，馮案從肘研。苟無切玉刀，難除指上胼。爾來五寒暑，試藝稱精專。昌黎道未著，文教如欲騫。其中有聲病，於我如𦧝𦧴。是敢驅頹波，歸之於大川。其文如可用，不敢佞與便。明水在稾秸，太羹臨豆籩。將來示時人，䝟貐垂饞涎。亦或尚華縟，亦曾爲便嬛。亦能制灝灝，亦解攻翩翩。唯思逢陣敵，與彼爭後先。避兵入句吳，窮悴祗自跧。平原陸夫子，投刺來翩躚。開卷讀數行，爲之加敬虔。忽窮一兩首，反顧唯曲拳。始來遺巾幗，乃敢排戈鋋。或爲拔幟走，或遭劘壘還。不能收亂轍，豈暇重爲篿。雖然未三北，亦可輸千鐉。向來說文字，爾汝名可聯。聖人病歿世，不患窮而蹎。我未九品位，君無一囊錢。相逢得何事，兩籠酬戲牋。無顏解媮合，底事居冗員。方知萬鍾祿，不博五湖船。夷[險]但明月，死生應白蓮。吟餘凭几飲，釣罷偎蓑眠。終拋峴山業，相共此留連。
吳中苦雨因書一百韻寄魯望 皮日休 
全吳臨巨溟，百里到滬瀆。海物競駢羅，水怪爭滲漉。狂蜃吐其氣，千尋勃然蹙。一刷半天墨，架爲欹危屋。怒鯨瞪相向，吹浪山轂轂。倏忽腥杳冥，須臾坼崖谷。帝命有嚴程，慈物有潛伏。噓之爲玄雲，彌亙千萬幅。直拔倚天劒，又建橫海纛。化之爲暴雨，潨潨射平陸。如將月窟寫，似把天河撲。著樹勝戟支，中人過箭鏃。龍光倏閃照，虯角搊琤觸。此時一千里，平下天台瀑。雷公恣其志，䃸磹裂電目。蹋破霹靂車，折却三四輻。雨工避罪者，必在蚊睫宿。狂發鏗訇音，不得懈怠僇。頃刻勢稍止，尚自傾蔌蔌。不敢履洿處，恐蹋爛地軸。自爾凡十日，茫然晦林麓。只是遇滂沱，少曾逢霢霂。伊余之廨宇，古製拙卜築。頹檐倒菌黃，破砌頑莎綠。只有方丈居，其中蹐且跼。朽處或似醉，漏時又如沃。階前平汎濫，牆下起趢趚。唯堪著籉笠，復可乘𦨧宿。雞犬竝淋漓，兒童但咿噢。勃勃生濕氣，人人牢於鋦。鬚眉漬將斷，肝膈蒸欲熟。當庭死蘭芷，四垣盛薋菉。解帙展斷書，拂牀安壞櫝。跳梁老蛙黽，直向牀前浴。蹲前但相聒，似把白丁辱。空廚方欲炊，漬米未離䉛。薪蒸濕不著，白晝須然燭。汙萊既已濘，買魚不獲䱙。竟未成麥饘，安能得粱肉。更有陸先生，荒林抱窮蹙。壞宅四五舍，病篠三兩束。蓋檐低礙首，蘚地滑澾足。注欲透承塵，濕難庇廚簏。低摧在圭竇，索漠拋偏裻。手指既已胼，肌膚亦將瘯。一苞勢欲陊，將撐乏寸木。盡日欠束薪，經時無寸粟。[螔]蝓將入甑，蟚蜞已臨鍑。嬌兒未十歲，枵然自啼哭。一錢買粔籹，數里走病僕。破碎舊鶴籠，狼籍晚蠶蔟。千卷素書外，此外無餘蓄。著處紵衣裂，戴次紗帽醭。惡陰潛過午，未及烹葵菽。吳中銅臭戶，七萬沸如臛。嗇止甘蟹䱬，侈唯僭車服。皆希尉吏旨，盡怕里胥錄。低眉事庸奴，開顏納金玉。唯到陸先生，不能分一斛。先生之志氣，薄漢如鴻鵠。遇善必擎跽，見才輒馳逐。廉不受一芥，其餘安可黷。如何鄉里輩，見之乃蝟縮。粵予苦心者，師仰但踖踧。受易既可注，請玄又堪卜。百家皆搜蕩，六藝盡飜覆。似餒見太牢，如迷遇華燭。半年得酬唱，一日屢往復。三秀間稂莠，九成雜巴濮。奔命既不暇，乞降但相續。吟詩口吻噅，把筆指節瘃。君才既不窮，吾道由是篤。所益諒弘多，厥交過親族。相逢似丹漆，相望如朓肭。論業敢並驅，量分合繼躅。相違始兩日，忡忡想華縟。出門泥漫漶，恨無直轅輦。十錢賃一輪，逢上鳴斛觫。赤脚枕書帙，訪予穿詰曲。入門且抵掌，大噱時碌碌。茲淋既浹旬，無乃害九穀。予惟餓不死，得非道之福。手中捉詩卷，語快還共讀。解帶似歸來，脫巾若沐浴。疎如松間篁，野甚麋對鹿。行譚弄書籤，臥話枕棊局。呼童具盤餐，擫衣換雞鶩。或蒸一升麻，或煠兩把菊。用以閱幽奇，豈能資口腹。十分煎臯盧，半榼挽醽醁。高談繄無盡，晝漏何太促。我公大司諫，一切從民欲。梅潤侵束杖，和氣生空獄。而民當斯時，不覺有煩溽。念澇爲之災，拜神再三告。太陰霍然收，天地一澄肅。燔炙既芬芬，威儀乃毣毣。須權元化柄，用拯中夏酷。我願薦先生，左右輔司牧。茲雨何足云，唯思舉顏歜。
初夏即事寄魯望 皮日休 
夏景恬且曠，遠人疾初平。黃鳥語方熟，紫桐陰正清。廨宇有幽處，私游無定程。歸來閉雙關，亦忘枯與榮。土室作深谷，蘚垣爲干城。𢼮杉突杝架，迸筍支檐楹。片石共坐穩，病鶴同喜晴。癭木四五器，筇杖一兩莖。泉爲葛天味，松作羲皇聲。或看名畫徹，或吟閑詩成。忽枕素琴睡，時把仙書行。自然寡儔侶，莫說更紛爭。具區包地髓，震澤含天英。粵從三讓來，俊造紛然生。顧予客茲地，薄我皆爲傖。唯有陸夫子，盡力提客卿。各負出俗才，俱懷超世情。駐我一棧車，啜君數藜羹。敲門若我訪，倒屣欣逢迎。胡餅蒸甚熟，貊盤舉尤輕。茗脆不禁炙，酒肥或難傾。掃除就藤下，移榻尋虛明。唯共陸夫子，醉與天壤幷。
二遊詩 徐詩 皮日休  太湖
東莞爲著姓，奕代皆雋喆。強學取科第，名聲盡孤揭。自爲方州來，清操稱凜冽。唯寫墳籍多，必云清俸絕。宣毫利若風，剡紙光於月。札吏指欲胼，萬通排未闋。樓船若夏屋，欲載如垤㙞。轉徙入吳都，縱橫礙門闑。縹囊輕似霧，緗帙殷於血。以此爲基構，將斯用貽厥。重於通侯印，貴却全師節。我愛參卿道，承家能介潔。潮田五萬步，草屋十餘楶。微宦不能去，歸來坐如刖。保茲萬卷書，守慎如羈紲。念我曾苦心，相逢無間別。引之看祕寶，任得窮披閱。軸閑翠鈿剝，籤古紅牙折。帙解帶芸香，卷開和桂屑。枕兼石鋒刃，榻共松瘡癤。一臥寂無諠，數編看盡徹。或攜歸廨宇，或把穿林樾。挈過太湖風，抱宿支硎雪。如斯未星紀，悉得分毫末。翦除幽僻藪，滌蕩玄微窟。學海正狂波，予頭向中𭮷。聖人患不學，垂誡尤爲切。苟昧古與今，何殊瘖共{目闋}。昔之慕經史，有以傭筆札。何況遇斯文，借之不曾輟。吾衣任縠纑，吾食甘糠覈。其道苟可光，斯文那自伐。何竹青堪殺，何蒲重好截。如能盈兼兩，便足酬飢渴。有此競苟榮，聞之兼可噦。東臯耨煙雨，南嶺提薇蕨。何以謝徐君，公車不聞設。
二遊詩 任詩 皮日休 
任君恣高放，斯道能寡合。一宅閑林泉，終身遠囂雜。嘗聞佐浩穰，散性多儑𠉤。歘爾解其綬，遺之如棄靸。歸來鄉黨內，却與親朋洽。開溪未讓丁，列第方稱甲。入門約百步，古木聲霎霎。廣檻小山欹，斜廊怪石夾。白蓮倚闌楯，翠鳥緣簾押。地勢似五瀉，巖形若三峽。猿眠但膃肭，鳧食時啑唼。撥荇下文竿，結藤縈桂檝。門留醫樹客，壁倚栽花鍤。度歲止褐衣，經旬唯白㡊。多君方閉戶，顧我能倒屧。請題在茅棟，留坐於石榻。魂從清景遛，衣任煙霞裛。階墀龜任上，枕席鷗方狎。沼[似]頗黎[鏡]，當中見魚眨。杯杓悉杉瘤，盤筵盡荷葉。閑斟不置罰，閑弈無爭劫。閑日不整冠，閑風不用箑。以斯爲思慮，吾道寧疲薾。衮衣競璀璨，鼓吹爭鞺鞳。欲者解擠排，詬者能詀讘。權豪暫飜覆，刑禍相填壓。此時一圭竇，不肯饒閶闔。有第可棲息，有書可漁獵。吾欲與任君，終身以斯愜。
追和虎丘寺清遠道士詩 皮日休 
成道自衰周，避世窮炎漢。荆杞雖云梗，煙霞尚容竄。茲岑信靈異，吾懷愜流玩。石澀古鐵鉎，嵐重輕埃漫。松膏膩幽徑，蘋沫著孤岸。諸蘿幄幕暗，衆鳥陶匏亂。巖罅地中心，海光天一半。玄猨行列歸，白雲次第散。蟾蜍生夕景，沆瀣餘清旦。風日采幽什，墨客學靈翰。嗟予慕斯文，一詠復三歎。顯晦雖不同，茲吟粗堪贊。
追和幽獨君詩次韻 一 皮日休 
念爾風雅魄，幽咽猶能文。空令傷魂鳥，啼破山邊墳。
追和幽獨君詩次韻 二 皮日休 
恨劇但埋土，聲幽難放哀。墳古春自晚，愁緒空崔嵬。白楊老無花，枯根侵夜臺。天高有時裂，川去何時迴？雙睫不能濡，六藏無可摧。不聞搴蓬事，何必深悲哉。
奉和魯望讀陰符經見寄 皮日休 
三百八十言，出自伊[祁]氏。上以生神仙，次云立仁義。玄機一以發，五賊紛然起。結爲日月精，融作天地髓。不測似陰陽，難名若鬼神。得之升高天，失之沈厚地。具茨雲木老，大塊煙霞委。自顓頊以降，賊爲聖人軌。堯乃一庶人，得之賊帝摯。摯見其德尊，脫身授其位。舜唯一鰥民，冗冗作什器。得之賊帝堯，白丁作天子。禹本刑人後，以功繼其嗣。得之賊帝舜，用以平洚水。自禹及文武，天機𢟉然弛。姬公樹其綱，賊之爲聖智。聲詩川競大，禮樂山爭峙。爰從幽厲餘，宸極若孩穉。九伯真犬彘，諸侯實虎兕。五星合其耀，白日下闕里。由是聖人生，於焉當亂紀。黃帝之五賊，拾之若青紫。高揮春秋筆，不可刊一字。賊子虐甚斨，姦臣痛於箠。至今千餘年，蚩蚩受其賜。時代更復改，刑政崩且陊。予將賊其道，所動多訾毀。叔孫與臧倉，賢聖多如此。如何黃帝機，吾得多坎躓。縱失生前祿，亦多身後利。我欲賊其名，垂之千萬祀。
初夏遊楞伽精舍 皮日休  太湖
越舼輕似萍，漾漾出煙郭。人聲漸疎曠，天氣忽寥廓。伊予愜斯志，有似劀{疒}瘼。遇勝即夷猶，逢幽且淹泊。俄然櫂深處，虛無倚巖崿。霜毫一道人，引我登龍閣。當中見壽象，欲禮光紛箔。珠幡時相鏗，恐是諸天樂。樹杪見觚稜，林端逢赭堊。千尋井猶在，萬祀靈不涸。下通蛟人道，水色黮而惡。欲照六藏驚，將窺百骸愕。朅去山南嶺，其險如邛笮。悠然放吾興，欲把青天摸。紫藤垂罽珥，紅荔懸纓絡。蘚厚滑似漦，峰尖利如鍔。斯須到絕頂，似愈漸離㸌。一片太湖光，只驚天漢落。梅風脫綸帽，乳水透芒屩。嵐姿與波彩，不動渾相著。既不暇供應，將何以酬酢。却來穿竹徑，似入青油幕。穴恐水君開，龕如鬼工鑿。窮幽入茲院，前楯臨巨壑。遺畫龍奴獰，殘香蟲篆薄。褫魂窺玉鏡，澄慮聞金鐸。雲態共縈留，鳥言相許諾。古木勢如虺，近之恐相蠚。怒泉聲似激，聞之意爭博。時禽倏已嘿，衆籟蕭然作。遂令不羈性，戀此如纏縛。念彼上人者，將生付寂寞。曾無膚撓事，肯把心源度。胡爲儒家流，沒齒勤且恪。沐猴本不冠，未是謀生錯。言行既異調，棲遲亦同託。願力儻不遺，請作華林鶴。
公齋四詠 小松 皮日休 
婆娑只三尺，移來白雲徑。亭亭向空意，已解凌遼敻。葉健似虯鬚，枝脆如鶴脛。清音猶未成，紺彩空不定。陰圓小芝蓋，鱗澀修荷柄。先愁被鷃搶，預恐遭蝸病。結根幸得地，且免離離映。磥砢不難遇，在保晚成性。一日造明堂，爲君當畢命。
公齋四詠 小桂 皮日休 
一子落天上，生此青璧枝。歘從山之幽，斸斷雲根移。勁挺隱珪質，盤珊緹油姿。葉彩碧髓融，花狀白毫蕤。稜層立翠節，偃蹇樛青螭。影澹雪霽後，香汎風和時。吾祖在月竁，孤貞能見怡。願老君子地，不敢辭喧卑。
公齋四詠 新竹 皮日休  洞庭湖
笠澤多異竹，移之植後楹。一架三百本，綠沈森冥冥。圓緊珊瑚節，釤利翡翠翎。儼若青帝仗，矗如紫姑屏。槭槭微風度，漠漠輕靄生。如神語鈞天，似樂奏洞庭。一玩九藏冷，再聞百骸醒。有根可以執，有𥳇可以馨。願稟君子操，不敢先凋零。
公齋四詠 鶴屏 皮日休 
三幅吹空縠，孰寫仙禽狀。䯔耳側以聽，赤精曠如望。引吭看雲勢，翹足臨池樣。頗似近蓐席，還如入方丈。盡日空不鳴，窮年但相向。未許子晉乘，難教道林放。貌既合羽儀，骨亦符法相。願升君子堂，不必思崑閬。
奉酬崔璐進士見寄次韻 皮日休 
伊余幼且賤，所稟自以殊。弱歲謬知道，有心匡皇符。意超海上鷹，運跼轅下駒。縱性作古文，所謂皆自如。但恐才格劣，敢誇詞彩敷。句句考事實，篇篇窮玄虛。誰能變羊質，競不獲驪珠。粵有造化手，曾開天地鑪。文章鄴下秀，氣貌淹中儒。展我此志業，期君持中樞。蒼生眼穿望，勿作磻谿謨。
太湖詩 初入太湖 皮日休  太湖
聞有太湖名，十年未曾識。今朝得遊汎，大笑稱平昔。一舍行胥塘，盡日到震澤。三萬六千頃，千頃頗黎色。連空澹無纇，照野平絕隟。好放青翰舟，堪弄白玉笛。疎岑七十二，𡾼𡾼露矛戟。悠然嘯傲去，天上搖畫艗。西風乍獵獵，驚波罨涵碧。倏忽雷陣吼，須臾玉崖坼。樹動爲蜃尾，山浮似鼇脊。落照射鴻溶，清輝蕩拋𢶉。雲輕似可染，霞爛如堪摘。漸暝無處泊，挽帆從所適。枕下聞澎湃，肌上生瘮𤶬。討異足邅迴，尋幽多阻隔。願風與良便，吹入神仙宅。甘將一蘊書，永事嵩山伯。
太湖詩 曉次神景宮 皮日休  太湖
夜半幽夢中，扁舟似鳧躍。曉來到何許，俄倚包山脚。三百六十丈，攢空利如削。遐瞻但徙倚，欲上先矍鑠。濃露濕莎裳，淺泉漸草屩。行行未一里，節境轉寂寞。靜徑侵泬寥，仙扉傍巖崿。松聲正清絕，海日方照灼。歘臨幽虛天，萬想皆擺落。壇靈有芝菌，殿聖無鳥雀。瓊幃自迴旋，錦旌空粲錯。鼎氣爲龍虎，香煙混丹雘。凝看出次雲，默聽語時鶴。綠書不可注，雲笈應無鑰。晴來鳥思喜，崦裏花光弱。天籟如擊琴，泉聲似摐鐸。清齋洞前院，敢負玄科約。空中悉羽章，地上皆靈藥。金醴可酣暢，玉豉堪咀嚼。存心服燕胎，叩齒讀龍蹻。福地七十二，茲焉永堪託。在獸乏虎貙，於蟲不毒蠚。嘗聞擇骨錄，仙誌非可作。綠腸既朱髓，青肝復紫絡。伊余乏此相，天與形貌惡。每嗟原憲瘇，常苦齊侯瘧。終然合委頓，剛亦慕寥廓。三茅亦常住，竟與珪組薄。欲問包山神，來賒少巖壑。
太湖詩 入林屋洞 皮日休  太湖
齋心已三日，筋骨如煙輕。腰下佩金獸，手中持火鈴。幽塘四百里，中有日月精。連亙三十六，各各爲玉京。自非心至誠，必被神物烹。顧余慕大道，不能惜微生。遂招放曠侶，同作幽憂行。其門纔函丈，初若盤薄硎。洞氣黑昳𥄴，苔髮紅鬇鬡。試足值坎窞，低頭避崢嶸。攀緣不知倦，怪異焉敢驚。匍匐一百步，稍稍策可橫。忽然白蝙蝠，來撲松炬明。人語散澒洞，石響高玲玎。脚底龍蛇氣，頭上波濤聲。有時若服匿，偪仄如見繃。俄爾造平澹，豁然逢光晶。金堂似鐫出，玉座如琢成。前有方丈沼，凝碧融人[睛]。雲漿湛不動，璚露涵而馨。漱之恐減算，酌之必延齡。愁爲三官責，不敢攜一{賏/缶|瓦}。昔云夏后氏，於此藏真經。刻之以紫琳，祕之以丹瓊。期之以萬祀，守之以百靈。焉得彼丈人，竊之不加刑。石匱一以出，左神俄不扃。禹書既云得，吳國由是傾。蘚縫纔半尺，中有怪物腥。欲去既嚄唶，將迴又伶俜。却遵舊時道，半日出杳冥。屨泥惹石髓，衣濕霑雲英。玄籙乏仙骨，青文無絳名。雖然入陰宮，不得朝上清。對彼神仙窟，自厭濁俗形。却憎造物者，遣我騎文星。
太湖詩 雨中遊包山精舍 皮日休  太湖
松門亙五里，彩碧高下絢。幽人共躋攀，勝事頗清便。翣翣林上雨，隱隱湖中電。薜帶輕束腰，荷笠低遮面。濕屨黏煙霧，穿衣落霜霰。笑次度巖壑，困中遇臺殿。老僧三四人，梵字十數卷。施稀無夏屋，境僻乏朝膳。散髪抵泉流，支頤數雲片。坐石忽忘起，捫蘿不知倦。異蝶時似錦，幽禽或如鈿。篥簩還戛刃，栟櫚自搖扇。俗態既斗藪，野情空眷戀。道人摘芝菌，爲予備午饌。渴興石榴羹，飢愜胡麻飯。如何事于役，茲遊急於傳。却將塵土衣，一任瀑絲濺。
太湖詩 遊毛公壇 皮日休  太湖
却上南山路，松行儼如廡。松根礙幽徑，孱顏不能斧。擺履跨亂雲，傾巾蹲怪樹。三休且半日，始到毛公塢。兩水合一澗，潨崖却爲浦。相敵百千戟，共攂十萬鼓。噴散日月精，射破神仙府。唯愁絕地脈，又恐折天柱。一窺耳目眩，耳聽雲髪豎。次到鍊丹井，井幹翳宿莽。下有蘂剛丹，勺之百疾愈。凝於白獺髓，湛似桐馬乳。黃露醒齒牙，碧黏甘胏腑。檜異松復怪，枯疎互撐拄。乾蛟一百丈，髐然半天舞。下有毛公壇，壇方不盈畝。當時雲龍篆，一片苔蘚古。時時仙禽來，忽忽祥煙聚。我愛周息元，忽起應明主。三諫却歸來，迴頭唾圭組。伊余何不幸，斯人不復覩。如何大開口，與世爭枯腐。將山待夸娥，以肉投䝟貐。歘坐侵桂陰，不知已與午。茲地足靈境，他年終結宇。敢道萬石君，輕於一絲縷。
太湖詩 三宿神景宮 皮日休  太湖
古觀岑且寂，幽人情自怡。一來包天下，三宿湖之湄。況此深夏夕，不逢清月姿。玉泉浣衣後，金殿添香時。客省高且敞，客牀蟠復奇。石枕冷入腦，筍席寒侵肌。氣清寐不著，起坐臨階墀。松陰忽微照，獨見螢火芝。素鶴警微露，白蓮明暗池。窗櫺帶乳蘚，壁縫含雲蕤。聞磬走魍魎，見燭奔羈雌。沆瀣欲滴瀝，芭蕉未離披。五更山蟬響，醒發如吹篪。杉風忽然起，飄破步虛詞。道客巾屨樣，上清朝禮儀。明發作此事，豈復甘趨馳。
太湖詩 以毛公泉一缾獻上諫議因寄 皮日休  太湖
劉根昔成道，茲塢四百年。毿毿被其體，號爲綠毛仙。因思清[泠]汲，鑿彼岝𡿃巔。五色既鍊矣，一勺方鏗然。既用文武火，俄窮雌雄篇。赤鹽撲紅霧，白華飛素煙。服之生羽翼，倏爾沖玄天。真隱尚有迹，厥祀將近千。我來討靈勝，到此期終焉。滴苦破竇淨，蘚深餘甃圓。澄如玉髓潔，汎如金精鮮。顏色半帶乳，氣味全和鉛。飲之融痞蹇，濯之伸拘攣。有時玩者觸，倏忽風雷顛。素綆絲不短，越罌腹甚便。汲時月液動，擔處玉漿旋。敢獻大司諫，置之鈴閣前。清如介潔性，滌比埽蕩權。炙背野人興，亦思侯伯憐。也知飲冰苦，願受一缾泉。
太湖詩 縹緲峰 皮日休  太湖
頭戴華陽帽，手拄大夏筇。清晨陪道侶，來上縹緲峰。帶露齅藥蔓，和雲尋鹿蹤。時驚𪕍𪕌鼠，飛上千丈松。翠壁內有室，叩之虛䃔䃧。古穴下徹海，視之寒鴻濛。遇歇有佳思，緣危無倦容。須臾到絕頂，似鳥穿樊籠。恐足蹈海日，疑身凌天風。衆岫點巨浸，四方接圓穹。似將青螺髻，撒在明月中。片白作越分，孤嵐爲吳宮。一陣靉靆氣，隱隱生湖東。激雷與波起，狂電將日紅。礊礊雨點大，金髇轟下空。暴光隔雲閃，髣髴亙天龍。連拳百丈尾，下拔湖之洪。捽爲一雪山，欲與昭回通。移時却𢷈下，細碎衡與嵩。神物諒不測，絕境尤難窮。杖策下返照，漸聞仙觀鐘。煙波濆肌骨，雲壑闐心胸。竟死愛未足，當生且歡逢。不然把天爵，自拜太湖公。
太湖詩 桃花塢 皮日休  太湖
夤緣度南嶺，盡日穿林樾。窮深到茲塢，逸興轉超忽。塢名雖然在，不見桃花發。恐是武陵溪，自閉仙日月。倚峰小精舍，當嶺殘耕垡。將洞任迴環，把雲恣披拂。閑禽啼叫窱，險狖眠硉矹。微風吹重嵐，碧埃輕勃勃。清陰減鶴睡，秀色治人渴。敲竹鬬錚摐，弄泉爭咽嗢。空齋蒸柏葉，野飯調石髪。空羨塢中人，終身無履韤。
太湖詩 明月灣 皮日休  太湖
曉景澹無際，孤舟恣迴環。試問最幽處，號爲明月灣。半巖翡翠巢，望見不可攀。柳弱下絲網，藤深垂花鬘。松癭忽似狖，石文或如虥。釣壇兩三處，苔老腥斒斑。沙雨幾處霽，水禽相向閑。野人波濤上，白屋幽深間。曉培橘栽去，暮作魚梁還。清泉出石砌，好樹臨柴關。對此老且死，不知憂與患。好境無處住，好處無境刪。赧然不自適，脈脈當湖山。
太湖詩 練瀆 皮日休  太湖
吳王厭得國，所玩終不足。一上姑蘇臺，猶自嫌局促。艅艎六宮鬧，艨衝後軍肅。一陣水麝風，空中蕩平淥。鳥困避錦帆，龍跧防鐵軸。流蘇惹煙浪，羽葆飄巖谷。靈境太蹂踐，因茲塞林屋。空闊嫌太湖，崎嶇開練瀆。三尋齾石齒，數里穿山腹。底靜似金膏，礫碎如丹粟。波殿鄭妲醉，蟾閣西施宿。幾轉含煙舟，一唱來雲曲。不知闌楯上，夜有越人鏃。君王掩面死，嬪御不敢哭。豔魄逐波濤，荒宮養麋鹿。國破溝亦淺，代變草空綠。白鳥都不知，朝眠還暮浴。
太湖詩 投龍潭 皮日休  太湖
龜山下最深，惡氣何洋溢。涎水瀑龍巢，腥風卷蛟室。曉來林岑靜，獰色如怒日。氣涌撲炱煤，波澄埽純漆。下有水君府，貝闕光比櫛。左右列介臣，縱橫守鱗卒。月中珠母見，煙際楓人出。生犀不敢燒，水怪恐摧捽。時有慕道者，作彼投龍術。端巖持碧簡，齋戒揮紫筆。兼以金蜿蜒，投之光焌律。琴高坐赤鯉，何許縱仙逸。我願與之遊，茲焉託靈質。